كفره جوانه‌كان له شعری كلاسیكی كوردی… هه‌ندرێن حه‌مه‌ده‌مین – Denegkan\nكفره جوانه‌كان له شعری كلاسیكی كوردی… هه‌ندرێن حه‌مه‌ده‌مین\nbyadmin\tFebruary 22, 2008\tئەدەب\nشعری كلاسیكی كوردی به ده‌وڵه‌مه‌ندترینی جۆره‌كانی ئه‌ده‌ب ئه‌ژمێردرێت له ناو ئه‌ده‌بی كوردیدا، له هه‌مان كات كۆنترین بواری ئه‌ده‌بی كوردیه كه تا ئه‌مڕۆ له ژێر ده‌ست دایه، به هه‌موو هه‌وڵ و ته‌قه‌ڵا جیاوازه‌كان بۆ كۆكردنه‌وه‌ی شعری كلاسیكی كوردی ده‌بێ هێشتا باوڕی ئه‌وه‌مان هه‌بێت كه رێژه‌یه‌كی زۆریشی فه‌وتاوه .\nبه هه‌رحال ئێمه باس له‌وه‌نده ئه‌كه‌ین كه له ژێر ده‌ست دایه، وه به تایبه‌ت ئه‌وه‌نده‌ی كه من ئێستا له ژێر ده‌ستم دایه، ئه‌وه‌ی كه جێگای تێبینیه هه‌موو كۆكه‌ره‌وه و لێكۆڵه‌ره‌وه‌كانی شعری كلاسكی كوردی خوێنه‌ر به‌و ئاڕاسته‌یه ئه‌به‌ن كه هه‌موو ئه‌و شاعیرانه كه‌سانێكی خودا په‌رست ئیماندار و موسلمان بوونه، ئه‌مه‌شیان به نووسینه‌وه‌ی ژیاننامه‌كانیان كه هه‌موویان له حوجره‌كان خوێندویانه و زۆریشیان ئیجازه‌ی مه‌لایه‌تیان وه‌رگرتووه یان به لێكدانه‌وه‌ی هه‌ندێك له شعره‌كانیان كه بۆچوون و تێگه‌یشتنێكی دینیانه‌یان تێدایه، له كاتێكدا نه‌یانتوانیوه تێبینی ئه‌و كوفرانه بكه‌ن كه له شعره‌كانیان ده‌رئه‌كه‌وێت، وه ئه‌گه‌ر تێبیبیشیان كردبێت ئه‌وه یان لێكدانه‌وه‌یه‌كی روكه‌شانه‌یان بۆ كردوه یان خۆیانیان لێی لاداوه .\nبه‌داخه‌وه من تا ئستا نووسراوه‌یه‌كم نه‌بینیوه كه باس له‌و كوفرانه بكات، بۆیه من لێره به ئه‌ركی خۆم زانی كه تیشك بخه‌مه سه‌ر ئه‌و كوفره جوانانه‌ی ناو شعری كلاسیكی كوردی .\nبۆ كوفره جوانه‌كان؟؟؟؟\nكاتێك كه عشق پیرۆزیه‌كان تێكئه‌شكێنێت و ده‌رگا و په‌نجه‌ره‌كان واڵا ئه‌كات و له ئازادی هه‌ست و غه‌ریزه‌كان بیر له ژیان ئه‌كاته‌وه، ئه‌و كاته‌یه كه روخساری گۆڕانكاریه‌كان جوانیه‌كی هونه‌رمه‌ندانه به‌خۆوه ئه‌گرێت و دوور له هه‌موو ئایدیۆلۆجیایه‌ك به‌ها مرۆیه‌كان ئه‌بن به هه‌وێنی ژیانێكی به‌خته‌وه‌رانه، شاعیری كلاسیكی كورد نه‌هاتووه به به‌رنامه‌یه‌كی سیاسیانه راست و چه‌پێك به‌سه‌ر خودا و الله و ئیسلام و قیامه‌ت و به‌هه‌شت و هه‌موو پیرۆزیه‌كانیتر بێنێت، به‌لكو هاتووه به عشق ئه‌م پیرۆزیانه تێك ئه‌شكێنێت و به ئاگا و بێئاگا كوفر ئه‌كات، بۆ ئه‌مه‌ش وا به باش ئه‌زانم كه له خواره‌وه له‌گه‌ڵ هێنانه‌وه‌ی نمونه‌كان باس له‌و كوفره جوانانه بكه‌ین.\nكه تۆ قیبله‌ی ده‌مت سابێنه قوربان\nله‌سه‌ر قوبله دڵم مه‌شێنه قوربان\nئه‌م نمونانه كوفره‌كانیان ته‌واو تیادا ئاشكرا و دیاره، گه‌ڵێك جار لێكده‌ره‌وه‌كانی ئه‌م شعره كلاسیكیانه رووبه‌ڕووی ئه‌م كوفرانه بوونه‌ته‌وه و هه‌وڵیانداوه كه لێكدانه‌وه‌یه‌كی وای بۆ بكه‌ن له‌گه‌ڵ ئاینی ئیسڵام و باوڕه‌كانی خۆیان بیهێنه‌وه، بۆ ئه‌مه‌ش زۆر جار گووتوویانه شاعیر كه وتوویه‌تی یار مه‌به‌ستی پێغه‌مبه‌ر بووه یان شاعیر عاشقی خودا و دین بووه، به‌ڵام بابزانین له‌م دێڕه شعره‌ی نالی دین و الله و خودا و پێغه‌مبه‌ر له‌كوێن، ده‌بێت نالی به چ كه‌سێكی گووتبێت كه تۆ قیبله‌ی، دیاره به ئاشكرا دیاره كه به كه‌س گووتراوه، له‌پێش هه‌موو شتێك له ئیسڵامدا ناكرێت جگه له كه‌عبه هیچ شتێكیتر به قیبله بزانیت وه به تایبه‌ت ناكرێت كه كه‌س بكرێت به قیبله ئه‌و كه‌سه هه‌ر كه‌سێك بێت، دوایی نالی هه‌ر به‌وه ناوه‌ستێت كه ئه‌و كه‌سه قیبله‌یه و به‌س داوای لێئه‌كات كه ده‌می بێنێت و ماچی بداتێ، جا نازانم ده‌بێ نالی داوای ماچی ناو ده‌م له چ كه‌سێك بكات ؟ ئیوه بڵێن ئه‌و داوایه له پێغه‌مبه‌ر بكات ؟؟ ئه‌وا له كاتێك كه ناكرێت پێغه‌مبه‌ریش بكرێت به قیبله، دوایی پێشی وایه ئه‌گه‌ر ئه‌و ماچه‌ی نه‌درێتێ ئه‌وا دڵی ئه‌شكێت، زۆر رون و ئاشكرایه كه نالی خۆشه‌ویسته‌كه‌ی خۆی به قیبله ئه‌زانێت و كوفر ئه‌كات و بۆ ماچێكی یاره‌كه‌ی له ئیمان وه‌رئه‌گه‌ڕێت، ئه‌م كوفرانه جوانیه‌كه‌یان له‌وه‌دایه كه هه‌ستی خوێنه‌ر به خۆشیه‌ك ئه‌جوڵێنن دونیایه‌ك له له‌زه‌تی پێئه‌به‌خشن، نالی له جیاتی ئه‌وه‌ی كه‌عبه و به‌ردی ره‌ش به قیبله‌ی خۆی بزانێ ئه‌وا یاره‌كه‌ی به قیبله‌ی خۆی ئه‌زانێ، ئه‌ی كوفر له‌وه زیاتر ئه‌بێت چی بێت\nخاڵت چیه دانه‌ی گه‌نمی جه‌ننه‌تی روومه‌ت\nچاوت چییه فیتنه‌ی حه‌ره‌می قیبله‌ی ئه‌برۆ\nئه‌لێره‌دا نالی روومه‌تی خوشه‌ویسته‌كه‌ی به به‌هه‌شت ئه‌چوێنێنت، دیاره پێشتر باس له‌وه كراوه یان خه‌لكیتر له‌وه گه‌یشتوه كه نالی روومه‌تی خۆشه‌ویسته‌كه‌ی به به‌هه‌شت چواندوه، به‌ڵام یان دركی به‌وه نه‌كردووه كه ئه‌وه كوفره یان خۆی لێی لاداوه، ئه‌وه ج باوڕداریه‌كی نالیه كه ئه‌و به‌هه‌شته‌ی ئه‌بێته دوا شوێنی هه‌موو پێخه‌مبه‌ر و مرۆڤه باشه‌كان بچوكی بكاته‌وه و بیهێنێته ئاستی روومه‌تی خۆشه‌ویسته‌كه‌ی؟؟ دوای ئه‌وه‌ش دێت ئه‌برۆی خوشه‌ویسته‌كه‌ی ئه‌كات به قیبله، له كاتێك موسلمان ته‌نها یه‌ك قیبله‌ی هه‌یه ئه‌ویش كه‌عبه‌یه.\nمن لێره‌دا ئه‌مه‌وێت بێمه ناو باسه‌كه، كه كه‌سی موسڵمان و ئیماندار و الله و خودا ناسی ته‌واو ئه‌گه‌ر باوڕی به زیندووبوونه‌وه و رۆژی قیامه‌ت هه‌بێت هه‌رگیز بۆ شعر یان بۆ خۆشه‌ویست خۆی تووشی ئه‌م كوفرانه ناكات، كه‌واته ئه‌مانه نیشانه‌ی باوڕ لاوازین ئه‌گه‌ر نیشانه‌ی ته‌واو بێباوڕی نه‌بن، دیاره زۆر هه‌وڵی ئه‌وه دراوه كه پاساو بۆ ئه‌م كوفرانه بێنه‌وه، ئه‌وه‌ش بۆ ئه‌و چه‌واشه‌كاریه بووه كه وویستویانه خوێنه‌ری كورد به‌وه فریوو بده‌ن كه بنجینه‌و بنه‌مای ئێمه‌ی كورد ئیسلام بووه، ئه‌م شعر و شاعیرانه‌شیان كردوه به به‌لگه، له كاتێكدا ئه‌مڕۆ له هه‌موو كاتێك زیاتر ئه‌وه ئاشكرایه كه كورد به ئاره‌زووی خۆی موسڵمان نه‌بووه، به‌لكو به هێزی شومشێر كراوه به ئیسلام، وه ئه‌م شعر و شاعیرانه كوفره‌كانیان نیشانه‌ی ئه‌و بێباوڕیه‌یه.\nئه‌گه‌ر له‌گه‌ڵ نمونه‌كانیتری به‌رده‌ستم به‌رده‌وام بین ئه‌وا كوفری جوانتر و جوانتریش ئه‌بینین.\nشه‌ڕابی له‌علی رۆمانی له نالی\nحه‌رامه بێ مه‌زه‌ی ماچێكی لێوان\nدیاره ئه‌لێره نالی وه‌ك پیر و موغه‌كانی ئاینه كۆنه‌كانی كورد شه‌ڕاب حه‌رام ناكات كاتێك له‌گه‌ڵ مه‌زی ماچی لێوان بخورێته‌وه، ئێمه ئه‌بێت له خۆمان بپرسین ئه‌گه‌ر نالی موسڵمان و زانا و ئیماندار و الله و خوداناسێكی وا بووبێت كه هه‌ندێك له سه‌رچاوه جۆراوجۆره‌كان بۆ چه‌واشه‌كردن بانگه‌شه‌ی بۆ ئه‌كه‌ن، ئه‌وا ئه‌و دێڕه شعره‌ی ئه‌بێت به فتوا بخوێندرێته‌وه و لای موسڵمانانیش شه‌ڕاب له‌گه‌ڵ ماچی لێوان حه‌لال بكرێت، ئه‌گه‌ر نا ئه‌وه ته‌نها گه‌ڕانه‌وه‌ی نالیه بۆ ئاین و بیر و باوڕه كۆنه‌كانی كورد كه شه‌ڕابیان حه‌رام نه‌كردوه.\nتاقی میحرابی برۆت جێی نازه بۆ ئه‌هلی نیاز\nسۆفی نه‌یزانی كه‌چی هێنده كه‌ر بوو خۆی گێڕایه‌وه\nئه‌مه و چه‌ندین نمونه‌یتر هه‌ن، ئه‌گه‌ر خوێندنه‌وه‌یه‌كی قوڵ و به‌رفره‌وان بۆ هه‌موو شعره‌كانی نالی بكه‌ین، ئه‌وه‌ی سه‌ره‌وه ته‌نها ئه‌و دێڕه شعریانه‌ن كه له په‌رتوكی ( فه‌رهه‌نگی هه‌ڵبه‌ست)ی ئه‌حمه‌د ره‌شوانیدا كۆكراونه‌ته‌وه، ئه‌مانه‌ی خواره‌وه‌ش هه‌ر هه‌مان سه‌رچاوه‌ن، بۆیه پێویسته من لێره‌دا خوێنه‌ر ئاگادار بكه‌مه‌وه كه من بۆ ئه‌م نووسینه تاكه سه‌رچاوه‌م فه‌رهه‌نگی هه‌ڵبه‌سته كه خۆشحاڵانه چه‌ندین دێڕه شعری جوان جوانی كۆمه‌ڵێك شاعیری كوردی تیا كۆكراوه‌ته‌وه، هیوادارم كه ئه‌مه سه‌ره‌تایه‌ك بێت بۆ خۆم و بۆ نووسه‌ر و رۆشه‌نبیران كه به‌دواداچونێكی فره‌وانتر بۆ ئه‌و كوفره جوانانه‌ی ناو شعری كلاسیكی كوردی بكه‌ین،\nله دوای ئه‌م كوفره جوانانه‌ی نالی با ئستا بپه‌ڕینه‌وه سه‌ر هه‌ندێك له كفره جوانه‌كانی وه‌فایی، بابزانین وه‌فایی چۆن خۆشه‌ویستی یاره‌كه‌ی به‌ره‌و كوفركردنی ئه‌بات و چۆن دین و ئیمان له ده‌ست ده‌دات\nبه جارێكی ته‌ماشای تۆ فیدات بم هاو دڵ و دینم\nئه‌گه‌ر سه‌د جار قیامه‌ت بێ ده‌مێكی هه‌سته بتبینم\nئه‌لێره وه‌فایی بۆ بینینی خۆشه‌ویسته‌كه‌ی ئاماده‌یه ده‌سبه‌رداری به‌هه‌شت بێت و زۆر به‌بێ منه‌تانه له قیامه‌ت رائه‌مێنێت و نه‌ك به جارێك به‌لكو له سه‌دجار بوونی قیامه‌تیش ده‌ست له بینینی ده‌مێكی یاره‌كه‌ی هه‌ڵناگرێت، كه‌واته وه‌فایی ئه‌زانێ كه بینینی یاره‌كه‌ی به پێی بیروباوڕی ئسلام حه‌رامه، رێگا پێنه‌دراوه، وه ئه‌زانێت به تێگه‌یشتنی ئیسلام سزای ئه‌م بینینه له قیامه‌ت ئازار و ئه‌شكه‌نجه‌یه، واته وه‌فایی بێئاگا نیه له‌و باسانه‌ی ئیسلام، كه‌واته ئه‌وه بێباوڕی وه‌فایی ئه‌سه‌لمێنێت، چونكه ئه‌گه‌ر وه‌فایی به‌ڕاستی باوڕی به قیامه‌ت و سزاكانی الله هه‌بێت ئه‌وا هه‌رگیز وا به‌بێ منه‌تانه و بێباكانه باس له بوونی قیامه‌ت ناكات، وه ئه‌گه‌ر وه‌فایی كه‌مترین باوڕی بوایه ئه‌وا ئاماده نه ئه‌بوو بۆ بینینی ده‌مێكی یاره‌كه‌ی خۆی بخاته به‌ر ئازاری قیامه‌ت، قیامه‌ت له باوڕی ئسلامدا یه‌كێكه له روكنه‌كانی ئیمان، به‌ڵام وه‌فایی زۆر بێباكه له‌و قیامه‌ته‌ی وه‌ك ئسلام گوته‌نێ هه‌موو راستی و هه‌ڵه‌یه‌كی تیا له یه‌كتر جیا ئه‌كرێته‌وه و باش و خراپ هه‌مووی له‌وێوه ده‌رئه‌كه‌وێت.\nگه‌ردشی چاوت قراری عاشقی مسكین ده‌با\nساحری چاو به‌سته ئارێ دڵ ده‌كێشێ دین ده‌با\nئه‌لێره‌ش جارێكیتر وه‌فایی وه‌ك عاشقێك و گیرۆده‌یی یاره‌كه‌ی، ئه‌و یاره‌ی كه ئارێ دڵ ده‌كێشێ وه دین ئه‌با، وه‌فایی ئه‌و كه‌سه به خۆشه‌ویستی خۆی ئه‌زانێ ئه‌گه‌رچی ئه‌و كه‌سه دین به‌ره، واته دینه‌كه‌ی له‌ده‌ست ئه‌دات، وه‌فایی خۆی به عاشقێكی مسكین ئه‌بینێت و گیرۆده‌ی كه‌سێكه كه وه‌ك ساحیر به چاوه‌كانی كافری ئه‌كات.\nده‌مێك ساقی ده‌مت بێنه ده‌خیلی چاوه‌كانت بم\nبه جامێك ده‌ستی من بگره فیدای پیری موغانت بم\nوه‌فایی په‌نا بۆ ساقی ئه‌بات و ده‌خیلی ئه‌بێت بۆ ئه‌وه‌ی به جامێك یارمه‌تی بدات و ده‌ستی بگرێت، هه‌ر به‌وه‌ش ناوه‌ستێت به‌لكو قوربانی پیری موغانیش ئه‌بێت، دیاره له‌سه‌ره‌وه له نمونه‌كانی نالی باسمان له‌وه كرد كه چۆن شاعیری كورد به گه‌ڕانه‌وه‌ی بۆ بیروباوڕه كۆنه‌كانی ئه‌و دینانه‌ی به‌ر له ئیسلام له ناو كورد باو بوون، وه‌ك ئه‌وه‌ی كه شه‌ڕاب و مه‌یان حه‌رام نه‌كردوه، ئه‌وا لێره وه‌فایی به‌ڕاشكاوه‌نه‌تر ئه‌گه‌ڕێته‌وه بۆ دینه‌كانی پێش ئسلام و ئه‌بیته قوربانی پیری موغان، ئه‌مه‌ش له ئیسلام به مورته‌د واته هه‌ڵگه‌ڕاوه ئه‌ژمێردرێت و سزای كوشتنی به‌سه‌ردا ئه‌درێت.\nلێوی ئاڵ و چاوی كاڵت بۆته فیتنه‌ی دین و دڵ\nحه‌قیه‌تی بیللا وه‌فایی ده‌ست له ئیمان به‌ر ده‌دا\nتا دێت كوفره‌كان رونتر و ئاشكراترو دیارتر ئه‌بن، وه‌فایی ئه‌زانێ كه لێوی خۆشه‌ویسته‌كه‌ی بۆته فیتنه‌ی دین و كاریگه‌ری له‌سه‌ر بێدین بوونی ئه‌و دروست كردوه، له‌گه‌ڵ ئه‌وه‌ش هه‌ر به خۆشه‌ویستانه لێی ئه‌ڕوانێت و ئه‌و حه‌قه‌ش به خۆی ئه‌دات كه بۆ لێوه ئاڵه‌كانی ئه‌و شۆخه ده‌ست له ئیمان به‌ردات و وه‌كو جاره‌كانیتر كافر ببێته‌وه.\nله‌سه‌ر تاقی دوو ئه‌برۆت مه‌یلی زوڵفان ده‌مكێشێ\nخۆ وه‌خته من كافر بم چیبكه‌م قیبله‌م گۆراوه\nئه‌لێره‌ش وه‌فایی له‌سه‌ر تاقی دوو ئه‌برۆی یاره‌كه‌ی دان بوه ئه‌نێت كه خه‌ریكه كافر ببێت و تاكیدیش له‌وه ئه‌كاته‌وه كه قیبله‌كه‌ی گۆڕاوه، واته وه‌فایی باش ئه‌زانێ قیبله گۆڕین كافر بوونه، به‌ڵام ئه‌و دوو تاقه‌ی سه‌ر ئه‌برۆ قیبله به وه‌فایی ئه‌گوڕن و خۆشی واته وه‌فایی هه‌ست به‌و كافر بوونه‌ی خۆی ئه‌كات.\nچیم له ئه‌برۆت داوه من پابه‌ندی زوڵفم لێم گه‌ڕێ\nكافری عیشقم به قیبله‌ی خۆت موسلمانم مه‌كه\nسه‌یركه‌ن ئه‌وه دوای كافر بوونیه‌تی، ئه‌لێره وه‌فایی دان به‌وه ئه‌نێت كه ئه‌و ته‌واو كافری عشق بووه و به هۆی پابه‌ند بوونی به زوڵفی یاره‌كه‌ی، له‌گه‌ڵ ئه‌وه‌ش نایه‌وێت موسڵمان بێته‌وه.\nتاقی په‌یوه‌ستی برۆت وا بوو به قیبله‌ی خاس و عام\nكعبه گه‌ر بۆ خۆی بزانێ پشتی میحرابی شكا\nله دوا نمونه‌ی شعره‌كانی وه‌فایی ئه‌وه‌ی كه سه‌رنج رائه‌كێشێت، وه‌فایی پێ وایه كه تاقی برۆی یاره‌كه‌ی بۆته قیبله‌ی هه‌موو كه‌س نه‌وه‌ك هه‌ر قیبله‌ی وه‌فایی و به‌س، بۆته قیبله‌ی خاس و عام، ئه‌وه‌ش نه‌وه‌ك هه‌ر وه‌ستانه به كافر بوونی خۆی به‌لكو پێی وایه كه ئه‌م كافر بوونه سه‌رتا سه‌ری گرتۆته‌وه، له‌وه‌ش زیاتر ته‌كید له‌سه‌ر ئه‌وه ئه‌كاته‌وه كه ئه‌گه‌ر كاعبه‌ش وه‌كو ئه‌مان به‌و تاقی برۆیانه بزانێت ئه‌وا پشتی میحرابه‌كه‌ی ئه‌شكێت، وه‌فایی به‌و كافر بوونه‌ی خۆی و هه‌مووان به خاس و به عام نه‌وه‌ك هه‌ر په‌شێمان نیه و پێی وابێت هه‌ڵه‌یه به‌لكو پێی وایه كه ئه‌گه‌ر كعبه‌ش به‌مه بزانێت ئه‌وا تێك ئه‌شكێت.\nتاهیر به‌گی جاف ئه‌ڵێ:\nكه من محرابی ئه‌برۆی تۆ مه‌قامی سه‌جده‌گاهم بێ\nئیتر وه‌ك زاهیدی خودبین، له مه‌وعیدی جنانم بێ ؟\nئه‌مه‌شیان نمونه‌یه‌كه له كوفه‌ر جوانه‌كانی تاهیر به‌گی جاف، كه تاهیر به‌گ ئه‌برۆی خۆشه‌ویسته‌كه‌ی ئه‌كات به میحراب و له هه‌مان كات ئه‌یهێنێته ئاست شوێنی سوجده بردنه‌كانی ئه‌وا كوفرێكی ته‌واو ئاشكرا و دیاره، چونكه چاو و برۆی هیچ كه‌سێك نابێت به میحراب بۆ خه‌لكی موسڵمان، وه ناكرێت كه‌سی موسڵمان سوجده‌كانی و جێگای سوجده‌كان هه‌رگیز نابێت له كه‌سێكدا كۆببێته‌وه، به‌ڵام وا دیاره تاهیر به‌گ به‌م شێوه‌یه خۆشی دێنێته ریزی زاهید و ئه‌و سنوور و پیرۆزیه تێكئه‌شكێنێت كه ئیسلام ئه‌یدات به میحرابه تایبه‌تیه‌كانی و به كه‌سه تایبه‌تیه‌كانی وه تاهیر به‌گ زۆر به دڵنیایه‌وه پێی وایه كه ئه‌و محرابی برۆی خۆشه‌ویسته‌كه‌ی كردۆته مه‌قامی سوجده‌كانی ئه‌وا له‌گه‌ڵ زاهید جیاوازی نابێت.\nگه‌ر موخه‌یربم له مابه‌ینی به‌هه‌شت و وه‌سڵی یار\nوه‌سڵی تۆ بۆ من جه‌هه‌نه‌م پڕ له جه‌نه‌ت نامه‌وێ\nكوردش وه‌ك ئه‌ونی پێشتر عشق به‌ره‌و كوفری ئه‌بات و له كاتێكه كه ئازادی بكه‌ن له نێوان گه‌یشتن به خۆشه‌ویسته‌كه‌ی یان چوونی بۆ به هه‌شت ئه‌وا دیاره كوردی زۆر به‌بێ باكانه گه‌یشتن به یاره‌كه‌ی هه‌ڵئه‌بژێرێت و جه‌نه‌تی ناوێت، هه‌ر كه‌سێك باوڕی ته‌واوی به به‌هه‌شت و قیامه‌ت و زیندووبوونه‌وه و الله و سزا و ئه‌م شتانه هه‌بێت ئه‌وا هه‌رگیز له مابه‌ینی به‌هه‌شت و وه‌سڵی یار واته گه‌یشتن به یار، وه‌سڵی یار هه‌ڵنابژێرێت، له كاتێكدا كه ئه‌م وه‌سڵه(گه‌یشتنه) ئه‌گه‌ر جه‌هه‌نمیش بێت، دیاره شاعیر ئه‌وه‌نده‌ی شه‌یدای گه‌یشتنه به یاره‌كه‌ی له‌گه‌ڵ هه‌موو ناخۆشیه‌ك ئه‌وه‌نده شه‌یدای به‌هه‌شت نیه، ئه‌وه‌ش جگه له نه‌بوونی ئیمان یان ئه‌وپه‌ڕی ئیمان لاوازی هیچیتر ناگه‌ینێت.\nغه‌م سه‌ری لێ دام و یار قه‌ت سه‌رێكی لێ نه‌دام\nسه‌بر و هۆشم رۆییوه، غاره‌ت گه‌ری دینم نه‌هات\nزۆر جوانه، كفرێكی جوانه، كوردی به‌وپه‌ڕی په‌رۆشیه‌وه چاوه‌ڕێی هاتنی خۆشه‌ویسته‌كه‌یه‌تی، سه‌بر و هۆشی نه‌ماوه بۆ هاتنی ئه‌م یاره، له كاتێك كه ئه‌زانێت ئه‌و یاره‌ی ئه‌و غاره‌ت گه‌ری دینه، واته ئه‌زانێ كه ئه‌گه‌ر ئه‌و یاره بێت ئه‌وا دینه‌كه‌ی لێ داگیر ده‌كات ده‌ست به‌سه‌ر دینه‌كه‌ی دائه‌گرێت له‌گه‌ڵ ئه‌وه‌ش به‌و په‌ڕی بێسه‌بریه‌وه چاوه‌ڕوانه، ده‌بێت كوردی چه‌ند له دین بێزار بووبێت؟ تا به‌و هه‌موو هه‌سته‌یه‌وه چاوه‌ڕوانی هاتنی یار بكات و دینه‌كه‌ی له‌ده‌ست بدات.\nمن كه رسوابووم و ته‌پڵی عاشقیم لێ دا ئیتر\nكوردی ئه‌ز په‌روام سه‌ر و ئیمان و گیان و دڵ نیه\nلێره‌دا كوردی به ئاشكراتر بێباكی خۆی له ئاست ئیمان ئه‌نوێنێت،وه‌ك چۆن ناترسێت كه له پێناو عشق سه‌ر و گیان و دڵ له‌ده‌ست بدات ئاواش ناترسێت كه له پیناو عشق ئیمانی له‌ده‌ست بدات.\nتاڵانی سه‌ر و ماڵم چاوی ره‌شی فه‌تانت\nپابه‌ندی دڵ و دینم كاكۆڵی په‌رێشانت\nئه‌گه‌ر لێره‌ش سه‌رنجی ئه‌و دێڕه شعره بده‌ین ده‌بینین كه ئه‌گه‌ر كوردی دینێكیشی بووبێت ئه‌وه دینه‌كه‌ی پابه‌نده به كاكۆڵی په‌رێشانی یاره‌كه‌ی واته پێیه‌كانی دینه‌كه‌ی به‌ندكراون، دینێكی دیلی هه‌یه، ئه‌و دینه نیه كه ئیسڵام پاگه‌نده‌ی بۆ ئه‌كات، دینێكه كه كاكۆڵێك ئه‌توانێ بیبه‌ستێت و به‌ندی بكات.\nروو له قیبله‌ی مستفا ناكا ده‌ڵێ كوردی هه‌تا\nتاقی میحرابی برۆی ده‌رخا له عاله‌م ئه‌م بوته\nبه‌ڵام لێره‌دا كوفره‌كه ته‌واو دیار و ئاشكرا و رونه، كوردی به‌بێ پێچ و په‌نا ئه‌ڵێت روو له قیبله‌ی موسته‌فا ناكات، دیاره لای هه‌ر هه‌موومان ئاشكرایه موسته‌فا كێیه و قیبله‌كه‌ی چیه، وه هه‌موومان ئه‌زانین روو له قیبله‌كردن چیه و قیبله‌ی موسته‌فا یه‌كێكه له بنه‌ماكانی ئیسڵام ئه‌و یاخی بوونه‌ی كوردی له قیبله خۆی له خۆیدا یاخی بوونه له ئیسڵام، ئه‌م یاخی بوونه‌ی ئامانجه‌كه‌ی له نیو دێڕی دووه‌م ده‌ر ئه‌كه‌وێت، كه له‌وێش كوفرێ‌كه ته‌واو دیار و ئاشكرایه، كوردی له پێناو ده‌ركه‌وتنی تاقی محرابی برۆی یاره‌كه‌ی یاخی ئه‌بێت له قیبله‌ی موسته‌فا یاره‌كه‌شی به بوت ئه‌چوێنێت ئه‌و بوته‌ی كه ئیسڵام ره‌تی ئه‌كاته‌وه و روو تێكردن و په‌رستنی به كوفر ئه‌زانێت .\nلاوی قه‌د لاولاوی من گه‌ر به ناز چاو هه‌ڵبڕێ\nوا ده‌زانم شێخ له من زووتر له ئیمان وه‌رده‌گه‌ڕێ\nجوانی كوفره‌كه‌ی كوردی لێره ئه‌وه‌یه كه نه‌وه‌ك هه‌ر خۆی بۆ عشق به كافر ئه‌زانێت به‌لكو پێی وایه به‌ژن و باڵا و جوانی یاره‌كه‌ی ئه‌وه‌نده كاریگه‌ره كه نه‌وه‌ك هه‌ر مه‌عشوقه‌كه‌ی كه كوردیه له ئیمان وه‌رده‌گه‌ڕێت به‌لكو شێخیش له ئیمان وه‌رده‌گه‌ڕێت واته كافر ئه‌بێت، كه‌واته له دید و تێگه‌یشتنی كوردیدا چاو هه‌ڵبڕینی یاره‌كه‌ی به‌ناز ئه‌وه هه‌موو ئه‌و كه‌سانه كافر ده‌كات كه بیبینێ ئه‌گه‌ر ئه‌و كه‌سه شێخ بێت ئه‌وا به‌ر له كوردی ئیمانی له ده‌ست ده‌دات، ئه‌وه‌ش ئه‌وه ئه‌گه‌ینێت كه كوردی هه‌ڵهێنانی چاوه‌كانی یاره‌كه‌ی بینیوه و له ئیمان وه‌رگه‌ڕاوه، بۆیه جه‌خت له‌وه ئه‌كاته‌وه كه ئه‌م چاو هه‌ڵهێنانه شێخیش له ئیمان وه‌رده‌گه‌ڕێنێت.\nسافی هیرانی كه به كاكی هیرانیش ناسراوه، ئه‌م كه‌سه به‌ر له هه‌موو شت به شێخێكی به‌ناوباگی ته‌ریقه‌تی قادری ناسراوه، خه‌لكێكی زۆری كوردستان به مه‌زنیه‌كی له‌ڕاده‌به‌ده‌ر سه‌یری ئه‌كه‌ن و تا ئیستا ئه‌و خه‌لكه سه‌ردانی مه‌زارگاكه‌ی ئه‌كات، كه‌چی ئه‌گه‌ر ئێمه له شعره‌كانی وورد بینه‌وه له‌گه‌ڵێك شوێندا ئه‌م كوفره جوانانه‌ی تێبینی ئه‌كرێن.\nمن گه‌دای كۆی نیگارم، پادشاهیم كه‌ی ده‌وێ\nده‌وڵه‌تی دونیا و قیامه‌ت، بۆچیمه بێ چاوی یار\nزۆر سه‌یره كه كه‌سێكی باوڕدار و ئیسڵام باوڕی به به‌هه‌شت و دۆزه‌خ هه‌بێت به‌م شێوه‌یه بئاخڤێت، سافی كاتێك كه ده‌وله‌تی دونیا ره‌ت ئه‌كاته‌وه وه به‌بێ چاوی یار نایه‌وێت زۆر ئاسایه، به‌ڵام ره‌تكردنه‌وه‌ی ده‌وڵه‌تی قیامه‌ت به‌بێ چاوی یار جێگای وه‌ستان و قسه له‌سه‌ر كردنه، ئه‌بێ بپرسین چۆن كه‌سێك باوڕی به قیامه‌ت هه‌بێت ره‌تی ئه‌كاته‌وه، ئیسڵام قیامه‌ت به گیانی ئه‌كڕێت، مرۆڤی باوڕدار به زیندووبوونه‌وه و له پێناو به‌هه‌شت كه ده‌وڵه‌تی قیامه‌ته ئاماده‌یه هه‌موو شتێك بكات خۆی و ماڵ و منداڵی بكاته قوربانی كه‌چی سافی ئه‌ڵێ به‌بێ چاوی یار بۆچیمه، واته نامه‌وێت، كه‌واته لای سافی جاوی یار زۆر گرینگتر و مه‌به‌ستره له ده‌وڵه‌تی قیامه‌ت، هه‌ندێك كه‌س ویستویه‌تی بڵێ سافی مه‌به‌ستی له یار پێغه‌مبه‌ره، ئه‌گه‌ر ئه‌مه‌ش وابێت هه‌ر جارێكیتر كوفره، ره‌نگه ئه‌م جاره‌یان كوفره‌كه گه‌وره‌تر بێت له‌وه‌ی كه یار خۆشه‌یستی بووبێت، چونكه ئه‌گه‌ر مه‌به‌ستی پێغه‌مبه‌ر بێت ئه‌وا گومانی سافی ده‌رئه‌خات سه‌باره‌ت به چوونی پێغه‌مبه‌ر بۆ به‌هه‌شت، واتای شعره‌كه لێره وایلێدێت كه سافی به‌بێ پێغه‌مبه‌ر ده‌وڵه‌تی قیامه‌تی ناوێت، ئه‌وه‌ش ئاگاداركردنه‌وه‌یه‌كه به‌وه‌ی ئه‌گه‌ر ده‌وڵه‌تی قیامه‌تیان به‌بێ چاوی پێغه‌مبه‌ر به سافی دا ئه‌وا سافی دڵی پێی خۆش نیه و بائاشكرا ئه‌ڵێ بۆچیمه، به‌ڵام ئایا له باوڕی ئیسڵامدا به هیچ شێوه‌یه‌ك ده‌وڵه‌تی قیامه‌ت به‌بێ پێغه‌مبه‌ر ئه‌بێت ؟ یان ئه‌و كه‌سه‌ی كه‌وا گومان بكات ئه‌كرێ ده‌وڵه‌تی قیامه‌تی ببێت به‌بێ پێغه‌مبه‌ر، ئایا ئه‌وه كوفر ناكات ؟؟ له‌لایه‌كیتر ئه‌گه‌ر مه‌به‌ستی سافی له یار پێغه‌مبه‌ر بێت ئه‌مجاره وا دیار ئه‌كه‌وێت كه سافی خۆی خستۆته پێش پێغه‌مبه‌ر و وای ته‌سه‌ور كردوه كه ئه‌و واته سافی به‌بێ چاوی پێغه‌مبه‌ر ده‌وڵه‌تی قیامه‌تی ده‌ست ئه‌كه‌وێت، به‌ڵام دڵی پێی خۆش نیه چونكه به‌بێ چاوی یاره، به‌هه‌ر شێوه‌یه‌ك و به هه‌ر هۆكارێك مرۆڤ كه به‌هه‌شت واته ده‌وڵه‌تی قیامه‌ت ره‌تبكاته‌وه ئه‌وه له‌ده‌ستدانی یه‌كێك له بنه‌ما هه‌ره گرینگه‌كانی ئیسڵامه، له‌ده‌ستدانی ئه‌و بنه‌مایانه‌ش ئه‌گه‌ر كوفر نه‌بێت ئه‌بێ چی بێت ؟؟؟\nله‌سه‌ر خه‌تی جه‌مالی یار به خه‌تی زوڵفی نوسرابوو\nله رێی عه‌شقا موسڵمان كافره، كافر موسڵمانه\nئه‌لێره‌دا به هیچ جۆرێك ناكرێت كه مه‌به‌ستی سافی له یار پێغه‌مبه‌ر بووبێت، چونكه ئه‌وه سیفه‌تێكه له‌لای ئیسڵام شایسته نیه به پێغه‌مبه‌ر، دوای ئه‌وه ته‌واو دیاره كه باس له ئافره‌ت ئه‌كات به باسی خه‌تی جه‌ماڵ و باسی زوڵف، ره‌نگه بڵێن سافی له‌سه‌ر ته‌ریقه‌تی قادری بووه و خاوه‌نی ته‌كیه و ده‌روێش بووه و له‌م ته‌ریقه‌ته ده‌روێشه‌كانیان كه پیاویشن قژیان درێژ ئه‌كه‌ن و ئه‌گه‌ر بڵێین سافی وا تێگه‌یشتبێت كه پێغه‌مبه‌ر قژی درێژ بووه و زوڵفی بووه و جوان بووه، ئه‌ی چۆن ئه‌كرێت پێغه‌مبه‌ر پێمان بڵێت كه له رێی عشقا موسڵمان كافره و كافر موسڵمان، خۆ ئه‌گه‌ر وابێت سافیه‌كی عاشق به پێغه‌مبه‌ر و شێخ و موسڵمان، ئاشكارای كافر بوونی خۆی ئه‌كات، دیاره ئه‌مانه‌ی كه پێیان وایه مه‌به‌ستی سافی له یار پێغه‌مبه‌ره ئه‌وه جگه له چه‌واشه بوون و چه‌واشه‌كاری هیچیتر ناگه‌ینن، سافی ته‌واو هه‌ستی به‌وه كردوه كه جوانی یاره‌كه‌ی كافری كردوه، وه پێشی وایه كه كافریش بۆ جوانی خۆشه‌ویسته‌كه‌ی ئه‌بێت به موسڵمان، واته جوانی یاره‌كه‌ی سافی له‌سه‌روی دین و ئیمان و كافری موسڵمانیه.\nگوڵناری روخت ره‌شكی به گوڵزاری ئیره‌م دا\nدوو تاقی برۆت ته‌عنی له میحرابی حه‌ڕه‌م دا\nله‌ڕاستیدا من نامه‌وێت له‌سه‌ر هه‌موو ئه‌و دێڕه شعریانه به درێژی قسه بكه‌م چونكه كوفره‌كان ته‌واو دیار و ئاشكران، من پێم خۆشه ئیسڵامێك بۆمان باس بكات كه چۆن ئه‌م نیو دێڕه‌ی دووه‌م كوفر نیه !! دوو تاقی برۆت ته‌عنی له میحرابی حه‌ڕه‌مدا، لای ئیسڵام چه‌ند میحرابی حه‌ڕه‌م هه‌ن ؟؟ وه ئه‌وه‌ی باوڕی وا بێت كه ئه‌تواندرێت ته‌عن له میحرابی حه‌ڕه‌م بدرێت ئه‌وا ئه‌بێت چ باوڕێكی به ئه‌لله و به پیرۆزی میحرابی حه‌ڕه‌م هه‌بووبێت ؟؟\nخاڵی سه‌ر رووت وا له جه‌نه‌ت لافی شاهان لێ ئه‌دا\nبۆچ ئه‌ڵێن كافر له چوونی نێو به‌هه‌شت مه‌حرووم بووه\nموخلیسیش به هه‌مان شێوه‌ی شاعیره‌كانیتر گومانی له‌و به‌هه‌شته هه‌یه كه ئیسڵام باسی ئه‌كات، ئه‌وه‌ته پێی وایه كه ئه‌كرێت كافر بچێته به‌هه‌شت، لێكچواندنی روومه‌تی خۆشه‌ویست به به‌هه‌شت له دوو لاوه كوفره، له‌لایه‌ك بچوك كردنه‌وه‌ی به‌هه‌شت و هێنانه ئاستی روومه‌تی یار، له‌لایه‌كیتر گه‌یشتن به روومه‌ت گه‌یشتنه به به‌هه‌شت، كه‌واته ئه‌كرێت موخڵیسیش له‌ده‌ره‌وه‌ی باوڕی ئیسڵام خۆی بگه‌ینێت به روومه‌تی یار و له دونیا چوونه به‌هه‌شتی خۆی مسۆگه‌ر بكات، له‌ولاوه‌ش پێی وایه ئه‌گه‌ر كافریش بێت ئه‌وا ئه‌كرێت بچێته به‌هه‌شت وه‌ك چۆن خاڵی كافر چۆته به‌هه‌شتی روومه‌ت.\nتا جان له به‌ده‌ن دایه ئه‌ده‌ب تۆ ده‌په‌رستێ\nزناری ملم زوڵفی خه‌مت قیبله‌مه غه‌بغه‌ب\nئه‌مه‌ی ئه‌ده‌بیش كوفرێكی رون و ئاشكرایه كه له نیو دێڕی یه‌كه‌م به نادیاری باس له په‌رستنێك ئه‌كات له نیو دێڕی دووه‌م بۆمان ده‌رئه‌كه‌وێت كه ئه‌وه په‌رستنی خۆشه‌ویسته، ئه‌مجاره‌ش قیبله‌ی ئه‌ده‌ب له جیاتی كه‌عبه و مه‌كه ئه‌بێت به غه‌بغه‌ب.\nحاجی قادری كۆیی ئه‌ڵێ:\nهه‌ڵی دا زوڵفی چه‌وگانی كوڕه‌ی خورشیدی دا به‌رشه‌ق\nكه دایدا چی مه‌لائك بوو له گه‌ردوون هاته سه‌ر ئه‌رزی\nحاجی قادریش وه‌كو شاعیره‌كانیتری كلاسیكی كوردی له ناو شعره‌كانی ئه‌م كوفره جوانانه ده‌رئه‌كه‌ون، ئه‌لێره حاجی قادر به گه‌وره‌یه‌كی وا باس له خۆشه‌ویسته‌كه‌ی ئه‌كات ئه‌یخاته سه‌روی هه‌موو مه‌لائیكه‌ته‌كان و وه‌ك موعجیزه باسی لێوه ئه‌كات، ره‌نگه بڵێن ئه‌وه‌ته حاجی قادر ناوی مه‌لائیكه‌ت دێنێت كه‌واته باوڕی هه‌بووه، به‌ڵام ئێمه ئه‌بێت تێبینی ئه‌وه بكه‌ین كه حاجی چۆن باسی ئه‌كات، حاجی پێی وایه له‌گه‌ڵ هه‌ڵدانی زوڵفی یاره‌كه‌ی هه‌رچی مه‌لائیكه‌ت له گه‌ردوون هه‌ن دێن بۆ سه‌ر ئه‌رزی، وه‌ك ئه‌وه‌ی كه هه‌موو مه‌لائیكه‌ته‌كانی گه‌ردوون له‌ژێر ده‌سه‌ڵاتی خۆشه‌ویسته‌كه‌ی حاجی دابن و له‌گه‌ڵ هه‌ڵدانێیكی زوڵفی هه‌ر هه‌مووی روو له زه‌وی بكات، هه‌رچی ئیسڵامه ئیمه وا فێر ده‌كات كه مه‌لائیكه‌ته‌كان كاریان ته‌نها خودا په‌رستیه و به دوورن له ئه‌و حه‌ز و ویستانه‌ی مرۆڤ، وه وه‌ك مرۆڤ غه‌ریزه‌یان نیه و هیچ شتێك له په‌رستنی الله دایاننابڕێت، كه‌چی حاجی پێیوایه كه یاره‌كه‌ی زوڵفی هه‌ڵئه‌دات ئه‌م مه‌لائیكه‌تانه هه‌مووی دێنه سه‌ر ئه‌رزی، ئه‌وه‌ش ئه‌وه‌مان پیشان ئه‌دات كه مه‌لائیكه‌تانی هه‌موو گه‌ردوون به‌رده‌وام له دیار زوڵفی یاره‌كه‌ی ئه‌ون و هه‌ر كاتێك یاره‌كه‌ی زوڵفی هه‌ڵدات ئه‌وانیش ده‌ستبه‌رداری هه‌موو شتێك ئه‌بن و روو ئه‌كه‌نه سه‌ر ئه‌رزی، به‌مه‌ش مه‌لائیكه‌ته‌كان له‌گه‌ل هه‌موو زوڵف هه‌ڵدانێك له خودا یان الله په‌رستی دائه‌بڕێن و دینه سه‌ر ئه‌رزی، جا ئێوه بڵێن ئه‌بێت ئه‌م مه‌لائیكه‌تانه رۆژی چه‌ند جار ده‌ست له الله په‌رستی به‌ربده‌ن و بێنه سه‌ر ئه‌رزی؟؟؟\nدیسان حاجی قادر:\nكه شه‌یتان تاقی محرابی برۆی تۆی دی گوتی یاڕه‌ب\nله سوجده‌ی حه‌زره‌تی ئاده‌م سه‌ری خۆم بۆچی باداوه ؟\nئه‌م باس و چیرۆكه‌ی الله و شه‌یتان زۆر تێبینی جیاوازی له‌سه‌ر هه‌یه، به‌ڵام ئێمه لێره‌دا نامانهه‌وێت باسه‌كه‌مان بۆ ره‌هه‌نده جیاوازه‌كانی ئه‌م چیرۆكه ببه‌ین، ئێمه لێره‌دا ئه‌و كوفره جوانه‌ی حاجی قادر ئه‌خه‌ینه روو، شه‌یتان به بوونی ئه‌و هه‌موو زانیاریه زۆره‌ی سه‌باره‌ت به الله و كار و كرده‌وه و سیفه‌ت و ره‌وشته‌كانی (ئه‌وا به‌پێی تێگه‌یشتنی ئیسڵام) كه‌چی له فه‌رمایشتی الله ده‌رئه‌چێت و سوژده بۆ گه‌وره‌یی و تایبه‌ت مه‌ندی ئاده‌م نابات، ئه‌كه‌وێته به‌ر نه‌فره‌تی الله، دوای ئه‌و هه‌موو زه‌مه‌نه شه‌یتان شتێك وای لێناكات كه په‌شێمان بێته‌وه، به هاتنی ئه‌و هه‌موو پێغه‌مبه‌ره و ئه‌و هه‌موو معجیزه‌یه‌ی كه ئیسڵام باسی لێوه ئه‌كات هیچی وا له شه‌یتان ناكات په‌شێمان ببێته‌وه، له ناویاندا هاتنی ئیسڵام و خودی محمدیش وا له شه‌یتان ناكات كه په‌شێمان ببێته‌وه، كه‌چی كه ئه‌م شه‌یتانه تاقی محرابی بۆی خۆشه‌ویسته‌كه‌ی حاجی ئه‌بینێت یه‌كسه‌ر په‌شێمان ئه‌بێته‌وه و ئه‌ڵێت یاره‌ب له سوجده‌ی حه‌زره‌تی ئادام بۆچی سه‌ری خۆم باداوه، ئایا ئه‌وه كوفر نیه حاجی ئه‌یكات، ئایا ئه‌وه مانای ئه‌وه نیه كه لای حاجی خۆشه‌ویسته‌كه‌ی له‌سه‌روی هه‌موو دین و پێغه‌مبه‌ره‌كانه، ئایا حاجی به ئاشكرا پێمان ناڵێت كه خۆشه‌ویسته‌كه‌ی من له هه‌موو دین و پێغه‌مبه‌رێك كاریگه‌رتره ئه‌وه‌ته شه‌یتانیش په‌شێمان ئه‌كاته‌وه، له كاتێك ئیسڵام وامان فێر ئه‌كات كه تا رۆژی سه‌ڵا واته تا قیامه‌ت هیچ شتێك نیه شه‌یتان په‌شێمان بكاته‌وه و ئه‌بێت تا رۆژی قیامه‌ت شه‌یتان له ژێر ئه‌و نه‌فره‌ته ده‌رنه‌یه‌ت، یان حاجی ده‌یه‌وێت له لایه‌كیتر پێمان بڵێت ئێستا شه‌یتان هه‌مان شه‌یتانی جاران نیه ئه‌وه‌ته تاقی برۆی یاره‌كه‌می دیوه و په‌شێمان بۆته‌وه، ئه‌م كوفرانه جوانیه‌كه‌یان له‌وه‌یه كه به پیرۆزكردنی یار یان خۆسه‌ویست پیرۆزیه‌كانی الله و ئیسڵام تێكئه‌شێنن.\nمریدان مه‌ست و سه‌رخۆشن له نه‌شئه‌ی باده‌یی ده‌ستی\nملائك جومله بێ هۆشن له نازی چاوی پر ره‌مزی\nده‌ی ئه‌لێره‌ش پێویست به دووباره‌كردنه‌وه ناكات، هه‌ر ئه‌وه‌نده نه‌بێت كه بڵێین حاجی به‌وه نه‌وه‌ستاوه كه مه‌لائیكه‌تان بۆ یاره‌كه‌ی دێنه سه‌ر ئه‌رزی به‌لكو لێره پێیوایه كه هه‌ر هه‌موویان بێهۆشن له‌به‌ر نازی چاوی پڕ ره‌مزی، جا كه‌سێك پێیوابێت كه نازی چاوی یاره‌كه‌ی مه‌لائیك بێهۆش ئه‌كات ئه‌وه چ ئیسڵامێكه، هه‌ر خۆی باوڕ بوون به بێهۆشی مه‌لائیكه‌تان كوفرێكی ئاشكرا و زه‌قه.\nسه‌ی یاقۆ ئه‌ڵێ:\nتۆ هه‌ر های له‌وێر محراب و مه‌نبه‌ر\nمن هه‌ر هام له‌وێر زوڵف بۆ عه‌نبه‌ر\nئه‌وسا له‌و دنیا خودا شاهیده‌ن\nحه‌ق وه سه‌ی یاقۆ یا وه زاهیده‌ن\nسه‌ی یاقۆش وه‌ك شاعرێكی كلاسكی كورد له‌م دوو نمونه‌یه كفره جوانه‌كانی ئه‌خه‌ینه روو، سه‌ی یاقۆ له‌م چوارینه به‌راوردێك له نێوان خۆی و زاهیده‌كان ئه‌كات، واته ئه‌و كه‌سانه‌ی كه ژیانی خۆیان له میحراب و مه‌نبه‌ره‌كان بۆ نوێژ و الله په‌رستی ته‌رخان كردووه، له‌م به‌راورده سه‌ی یاقۆ به ئاشكرا پێمان ئه‌ڵێت كه ئه‌و هه‌موو كاته‌كانی له‌بۆ یاره‌كه‌یه‌تی هه‌ر خه‌ریكی عه‌نبه‌ره‌كه‌یتی هه‌ر له وێر زوڵفی خۆشه‌ویسته‌كه‌یتی، وه‌ك ئه‌وه‌ی كه سه‌ی یاقۆ ئاگای له مه‌نبه‌ر و میحراب نیه ته‌واو به پێچه‌وانه‌ی زاهید، به‌ڵام له‌گه‌ڵ ئه‌وه‌ش پێی وایه كه له‌و دونیا واته له زیندوو بوونه‌وه یان بابڵێین له قیامه‌ت حه‌ق ئه‌درێت به سه‌ی یاقۆ، ئه‌مه‌ش ته‌واو له ده‌ره‌وه‌ی شه‌ریعه‌ت و بیروباڕی ئیسڵامه، له هیج جیگایه‌ك ئیسڵام پێمان ناڵێت كه هه‌ر خه‌ریكی یار و خۆشه‌ویست و زوڵف و عه‌نبه‌ر بین تا له قیامه‌ت حه‌ق به ئێمه بێت، به‌لكو به پێچه‌وانه ئیسڵام وامان فێر ئه‌كات كه ئه‌م حه‌زانه كاتین و دونیاین، تا بۆمان بكرێت خۆمانی لێبپارێزین، له زۆر رافه و لێكدانه‌وه‌ش ئه‌م جۆره خه‌ریك بوونه به له‌زه‌تی دونیا و باسكردن و ته‌شویقكردنی خه‌لكیتر بۆی به كوفر ئه‌ژمێردرێت، سه‌ی یاقۆ وامان فێر ئه‌كات كه ئێمه وه‌ك زاهیدان نه‌بین هه‌ر خه‌ریكی نوێژ و عیباده‌ت بین به‌لكو به پێچه‌وانه با هه‌ر خه‌ریكی یار و خۆشه‌ویست بین تا له قیامه‌ت حه‌ق به‌ده‌ست بێنین، ئه‌مه‌ش وه‌ك ئه‌وه وایه كه سه‌ی یاقۆ باسی دینێكیتر بكات ته‌واو جیاواز له ئیسڵام، ئایا ئه‌وه كوفر نیه؟؟؟؟\nدیسان سه‌ی یاقۆ:\nسه‌ید ! وه‌كه‌لام ! غه‌یر له خه‌ت ئه‌برۆی دوڵبه‌ر\nمه‌یلم نه وه مزگه‌وت، نه وه میرا و كناوه\nئه‌مه‌ش به‌لگه‌یه‌كیتر بۆ دوور كه‌وتنه‌وه‌ی سه‌ی یاقۆ له مزگه‌وت، به‌ڵام باوڕیش به‌وه ناهێنێت كه بچێت روو له مه‌سیحیه‌ت یان جوله‌كه‌یی بكات، به‌لكو روو له خه‌تی ئه‌برۆی یاره‌كه‌ی ئه‌كات، كه‌واته دینی سه‌ی یاقۆ یاره، دڵبه‌ره، عشقه، خۆشه‌ویستیه، نه‌وه‌ك ئه‌و دینانه‌ی كه خودا په‌رستین و په‌رسگاكان وه‌ك مزگه‌وت و میرا و كناوه‌ن.\nشێخ ره‌زا ئه‌ڵێ:\nشێخ ده‌گۆڕێته‌وه گه‌ر چاوی به زوڵفت بكه‌وێ\nخه‌رقه و سبحه به زننار و كلیساو و سه‌لیب\nهه‌رچی شێخ ره‌زایه له دین وه‌رئه‌گه‌ڕێت و ئه‌بێت به مه‌سیحی، دیاره لێره‌دا خۆشه‌ویست و یاری شێخ ره‌زا مه‌سیحی بووه بۆیه كه زوڵفه‌كه‌ی ئه‌بینێت ئه‌وا خه‌رقه و سبحه‌كه‌ی به زننار و كه‌لیسا و سه‌لیب ئه‌گۆڕێته‌وه یان وا دیاره شێخ ره‌زا له بینینی زوڵفی یاره‌كه‌ی راستی و دین له مه‌سیحیه‌ت ئه‌بینێت یان ره‌نگه مه‌سیحیه‌ت له زوڵفی یاره‌كه‌ی ببینێت، به هه‌موو حاله‌كان شێخ ره‌زا به بینینی زوڵفی یاره‌كه‌ی ئیسڵامه‌كه‌ی به مه‌سیحیه‌ت ئه‌گۆڕێته‌وه و له دین وه‌رئه‌گه‌ڕێت.\nئه‌حمه‌د موختار جاف ئه‌ڵێ:\nئه‌گه‌ر روح و دڵ و ئیمان ته‌ڵه‌ب كا بیده‌رێ عاشق\nكه تفڵێ خورده ساڵه، قه‌ت دڵی ئه‌و یاره مه‌شكێنه\nدیاره ئه‌و كوفره‌ی ئه‌حمه‌د موختاریش دیار و ئاشكرایه، وه رووی ده‌میشی بۆ هه‌ر هه‌موو عاشقانه، ئه‌حمه‌د موختار وامان فێر ئه‌كات كه هه‌موو شتێك له پێناو عشق بكه‌ین، هه‌موو شتێك بكه‌ین به دیاری بۆ یار هه‌تا ئه‌گه‌ر ئه‌و یاره ئیمانیش داوا بكات كه‌سی عاشق ئه‌بێت دڵی یاره‌كه‌ی نه‌شكێنێت و ئیمانه‌كه‌ی پێبدات، له‌كاتێكدا له ئیسڵام ئیمان له‌سه‌روی هه‌موو شتێك دایه و مرۆڤی موسڵمان نابێت به هیچ شێوه‌یه‌ك ئیمانی له‌ده‌ست بدات خۆ ئیمان له‌ده‌ست دان واته كافر بوون، ئه‌وا موختاریش زۆر به‌بێ باكانه پێمان ئه‌ڵێت كه ئیمانی داواكرد بیده‌رێ، واته دڵ رازی كردنی یار لای موختار له سه‌روی ئیمان دایه.\nبێ كه‌س ئه‌ڵێ:\nده‌خیلم ئه‌ی مانگ، قیبله‌ی دڵداران\nده‌رمانی ده‌ردی، دڵه‌ی بیماران\nئه‌لێره‌ش بێكه‌س ده‌خاله‌ت بۆ مانگ ئه‌بات و ئه‌یكات به قیبله بۆ دڵداران، ئه‌وه‌ش له‌لایه‌ك دروستكردنی قیبله‌یه‌كیتره و له‌لایه‌كیتر جیاكردنه‌وه‌ی دڵدارانه له موسڵمانان، وه‌ك ئه‌وه‌ی پێمان بڵێت كه دڵداران وه‌ك موسڵمانان نین و قیبله‌ی دلداران كه‌عبه نیه به‌لكو مانگه، وه خۆشی به دڵدار زانیوه&zwn\nPrevious پیامبر ) / نووسەر: جوبران خەلیل جوبران / وەرگێر: عەبدوپڵا سەمەدی\nNext جەنگ و خودا….. رێبوار رەزا چوچانى


خەڵك؛ هۆكاری گران بوونی نرخی مریشك ئاشكرادەكات - تۆڕی میدیایی خەڵک\nهەواڵ بڵاوکراوەتەوە: 06/06/2021\nبەردەوام نرخی خۆراك و كەلوپەل و پێداویستییەكانی ڕۆژانەی هاووڵاتیان لە هەرێم ڕوو لە بەرزبوونەوە دەكات و لە ئێستاشدا نرخی كیلۆیەك مریشك لەنێوان 3 بۆ 4 هەزار دینار بەرز و نزم دەكات و مریشك فرۆشێكیش دەڵێت: “هۆكاری سەرەكی گرانی نرخی دۆلارە”.\nوەزارەتی كشتوكاڵی هەرێم بڕیاریدا نەهێڵێت مریشك لە شارەكانی عێراقەوە هاوردە بكرێت بەهۆی بڵاوبوونەوەی ئەنفلۆنزای باڵندەوە لە شارەكانی ناوەڕاست و باشووری عێراق، بەڵام خاوەنی دوكانێكی فرۆشتنی مریشك دەڵێت: “ئەوە كاریگەری لەسەر نرخ نابێت، بەڵكو دۆلار بۆتە هۆی گران بوونی نرخی مریشك، چونكە عەلەف و پێویستییەكانی بەخێوكردنی گران بووە”.\nلە عێراق ئەنفلۆنزای باڵندە سەریهەڵدا\nڕیاز محەمەد، بەڕێوەبەری نەخۆشخانەی ڤێتێرنەری بەسرە ڕایگەیاند، كە بەھۆی جۆرێك لە ئەنفلۆنزا، كە ھێشتا جۆرەكەی دەستنیشان نەكراوە، تەنها لە یەك كێڵگەدا ٤٥ ھەزار مریشك لەنێوبراون.\nهەرێم ڕێكاری بەپەلە دەگرێتەبەر\nحسێن حەمەكەریم، وتەبێژی وەزارەتی كشتوكاڵ و سەرچاوەكانی ئاوی هەرێم ڕاگەیاند، “دوای بڵاوبوونەوەی ھەر جۆرە ڤایرۆسێك لە پەلەوەر لە ھەر شوێنێك بێت، بەمەبەستی ڕێگریكردن لە بڵاوبوونەوەی ڤایرۆسەكە، پێویستە ھاوردەكردنی پەلەوەر و بەرھەمەكانی قەدەغە بكرێت”.\nڕاشیگەیاندووە، لە ئێستادا ئەو ڤایرۆسە لە چەند پارێزگایەكی عێراق لە مریشك و پەلەوەر دەركەوتووە، بۆیە ھاوردەكردنی مریشك و پەلەوەریان قەدەغە كرد تا ئەو كاتەی وەزارەتی كشتوكاڵی عێراق، كۆنتڕۆڵكردنی ڤایرۆسەكە ڕادەگەیەنێت.\nهۆكاری گرانی نرخی مریشك چییە؟\nخاوەنی دوكانێكی فرۆشتنی مریشك، كە چەند ساڵێكی زۆرە ئەوە پیشەیەتی بۆ (خەڵك) ئاماژەی بەوەكرد، هەرچەندە لەمڕۆوە هێنانی مریشك لە شارەكانی عێراقەوە قەدەغە كراوە بەهۆی سەرهەڵدانی ڤایرۆسی ئەنفلۆنزای باڵندەوە لەو ناوچانە، بەڵام ئەوە كاریگەری لەسەر نرخی مریشك لە هەرێم نابێت.\nوتیشی، “هەرێمی كوردستان هێندە كێڵگەی پەلەوەری و بەرهەمی گۆشتی مریشكی هەیە پێویستی بە عێراق نییە، تەنانەت هەرێمی كوردستان بۆ ساخكردنەوەی بەرهەمەكەی پێویستی بە بازاڕەكانی عێراق هەیە”.\nئاشكراشی كرد، هۆكاری گرانی نرخی مریشك دەگەڕێتەوە بۆ بەرزبوونەوەی نرخی دۆلار، كە بۆتە هۆی گران بوونی نرخی عەلەف و پێداویستییەكانی دیكەی بەخێوكردنی مریشك و گران بوونی پارەی كارەبا و چەند هۆكارێكی دیكە.\nجەختیشی كردەوە، جارێكی دیكە بەم زووانە نرخی مریشك وەكو جاران هەرزان نابێتەوە، كە جاری وا هەبوو كیلۆیەك دەبوو بە 1500 دینار، بەڵكو لە 3 هەزار بۆ 4 هەزار دینار بەپێی زۆری بەرهەم و خواستی بازاڕ بەرز و نزم دەكات.\nمووچەی 17 وەزارەت و دامەزراوە دابەش دەكرێت\nبڕیار بۆ گۆڕینەوەی 25 دیناری كۆنی عێراقی درا\nخەڵك- لەگەڵ دەستپێكی مانگی ڕەمەزان جارێكی دیكە نرخی گۆشتی مریشكی زیندوو لە بازاڕەكانی هەرێم بەڕێژەیەكی بەرچاو بەرزدەبێتەوە و ئەوەش نیگەرانی بۆ…\nهاوردەی مریشك لە عێراقەوە بۆ هەرێم قەدەغە دەكرێت\nخەڵك- وتەبێژی وەزارەتی كشتوكاڵ و سەرچاوەكانی ئاوی هەرێمی كوردستان ڕایدەگەیەنێت، بەهۆی بوونی جۆرە ڤایرۆسێك لەچەند پارێزگایەكی عێراق و بەمەبەستی…\nخەڵك وەزارەتی كشتوكاڵی عیراق ڕێگەنادات بەرهەمی ناوخۆیی هەرێمی كوردستان هەناردەی شارەكانی ناوەڕاست و باشووری عیراق بكرێت. حسێن حەمەكەریم وتەبێژی…\nخەڵك، هۆکاری گرانی نرخی مریشك ئاشکرادەکات\nسلێمانی ـ نزار جەزا ماوەی دە ڕۆژە نرخی مریشک بەرزبونەوەیەکی بەرچاوی بەخۆیەوە بینیوە و (خەڵک) بەدواداچوون بۆ هۆکارەکەی دەکات. (زیاتر…)\nخەڵك وەزیری كشتوكاڵی عیراق ڕایدەگەیەنێت، بڵاوبوونەوەی ئەنفلۆنزای باڵندە لەناو پەلەوەردا لە ژێر كۆنتڕۆڵدایە. محەمەد خەفاجی وەزیری كشتوكاڵی عیراق…\nخەڵك- بەشی هەواڵ عەممار جەبر خەلیل پارێزگاری سەڵاحەدین، تووشبوونی 60 هەزار مریشك لە قەزای سامەڕا بە ڤایرۆسی ئەنفلۆنزای باڵندە (H5N5) ڕادەگەیەنێت،…\n18 مارس 2021 9.35 pm\nخەڵك وەزارەتی كشتوكاڵی عیراق ڕێگەنادات بەرهەمی ناوخۆیی هەرێمی كوردستان هەناردەی شارەكانی ناوەڕاست و باشووری…\n14 نیسان 2021 4.40 pm\nخەڵك- لەگەڵ دەستپێكی مانگی ڕەمەزان جارێكی دیكە نرخی گۆشتی مریشكی زیندوو لە بازاڕەكانی هەرێم بەڕێژەیەكی بەرچاو…\n18 کانونی دووهەم 2021 8.38 pm\nخەڵك- بەشی هەواڵ عەممار جەبر خەلیل پارێزگاری سەڵاحەدین، تووشبوونی 60 هەزار مریشك لە قەزای سامەڕا بە ڤایرۆسی ئەنفلۆنزای…


میكانزمێكى نوێ بۆ ڕكابه‌رییه‌كانى خولى نایاب\nالسبت 25 كانون ثاني 2020 - 11:41\nپێنج یانه‌ى وه‌رزشى ئه‌مڕۆ شه‌ممه،كشانه‌وه‌یان له‌ڕكابه‌رییه‌كانى خولى نایابى عێراقى ڕاگه‌یاند.\nپه‌یامنێرى ئاژانسى هه‌واڵى عێراقیه(اه‌ع)ڕایگه‌یاند:"یانه‌كانى كه‌رخ وزاخۆ ودیوانیه وقاسم وسه‌ماوه له‌خولى توپێ پێ نایاب كشاونه‌ته‌وه"،ڕوونیشیكرده‌وه"پازده یانه ڕایانگه‌یاند كه‌به‌شدار ده‌بن له‌ڕكابه‌رییه‌كان خوله‌كه‌دا".\nوتیشى لە کۆبوونەوەی یانە بەشدارەکانی خولەکەدا لەگەڵ سەرپەشتیارانی خولەکە، بڕیاردرا یارییەکانی خولەکە بەشێوەی کۆمەڵە تەواوبکرێن و یانەکان بەسەر سێ کۆمەڵەدا دابەشدەکرێن، دوای ئەوەی پێنج یانە کە لە هەریەکە لە زاخۆ، کەرخ، قاسم، دیوانیە و سەماوە خۆیان لە خولەکە کێشایەوە، یارییەکانی خولەکەش رۆژی 20ـی مانگی داهاتوو دەستپێدەکەنەوە.\nلە کۆبوونەوەکەدا بڕیاردرا کە لەم وەرزەدا هیچ یانەیەک بۆ خولی پلە یەکەکان دانەبەزێت و وەرزی داهاتوو، خولەکە بەبەشداری 22 یانە دەکرێت.\nبەپێی زانیارییەکان خولەکە بەبەشداری 15 یانە تەواودەکرێت و یانەکان بەسەر سێ کۆمەڵەدا دابەشدەکرێن، لە هەر کۆمەڵەیەکدا 5 یانە و یارییەکانیشی لە هه‌رێمى کوردستان بەڕێوەدەچن، لە ئەگەری ئاسایی بوونەوەی بارودۆخی عێراقیش یارییەکان دەگەڕێندرێنەوە بەغدا، لە هەر کۆمەڵەیەکیش دوو یانە بۆ خولی کۆتایی سەردەکەون.


ڕووسیا ئێس ۳۰۰ی بۆ پشتیوانی له چالاکی ئێران به سووریا داوه - Mehr News Agency\n6 kewçêrê 2018 - 10:59\nNews Code 22189\nڕووسیا ئێس ۳۰۰ی بۆ پشتیوانی له چالاکی ئێران به سووریا داوه\nوه‌زاره‌تی به‌رگری ئه‌مریکا دانی نا به‌وه‌ی که ڕووسیا سیستمی مووشه‌کی ئێس ۳۰۰ی له سووریا جێگیر کردووه.\nبه ڕاپۆرتی ئاژانسی مێهر له سپۆنتیک، جۆزف ڤوتێڵ، فه‌رمانده‌ی گشتی ئه‌رکانی هاوبه‌شی سوپای ئه‌مریکا جێگیر کردنی ئێس ۳۰۰ له سووریای پشت ڕاست کرده‌وه، به‌ڵام ئاماژه‌ی دا که ئاگادار نین شوێنی جێگیر بوونی مووشه‌که‌کان له کوێی سووریا دایه.\nئه‌م فه‌رمانده‌ی ئه‌مریکاییه هه‌روه‌ها وتی: ڕووسیا له کاردانه‌وه به که‌وتنه خواره‌وه‌ی فڕۆکه‌که‌ی خۆی ئه‌م سیستمه مووشه‌کییه‌ی ڕه‌وانه‌ی سووریا کردووه.\nبه‌م حاڵه‌شه‌وه ڤوتێڵ ئاماژه‌ی دا: جێگری کردنی ئێس ۳۰۰ کاریگه‌ری نابێت له سه‌ر شه‌ڕی ڕووسیا له دژی تیرۆریسته‌کان و داعش، به‌ڵکوو ئه‌م مووشه‌کانه بۆ پشتیوانی کردن له چالاکییه‌کانی ئێران ڕه‌وانه‌ی سووریا کراوه.\nئه‌و هه‌روه‌ها وتی: واشنتۆن هێشتا هیچ پلانێکی بۆ جێگیر کردنی هه‌میشه‌یی فڕۆکه‌ی ئێف ۳۵ له خاکی سووریا له کاردانه‌وه به‌م کاره‌ی مسکۆ نییه یان کاردانه‌وه‌یه‌ک به کڕینی مووشه‌کی ئێس ۴۰۰ له لایه‌ن ئێرانه‌وه.


لەکۆتا رۆژى مۆڵەتەکەى مەکتەبی سیاسی بۆ لاهور جەنگى تا بچێتە دەرەوەى وڵات، سێ ئەندامى سەرکردایەتى یەکێتى گەیشتنە ماڵەکەى، ئەندامێکی سەركردایەتى ئەو حزبەش دەڵێت نزیکەى 100 ئەندام واژۆیان لەسەر بڕیارەکان کردووە.\nبەپێی بڕیارەکانى مەکتەبی سیاسی یەکێتى کە 24 ى ئەم مانگە دەرکراوە، پێویستە لاهور جەنگى لەماوەى سێ رۆژدا بچێتە دەرەوەى وڵات و تا دوو هەفتە دواى راگەیاندنى ئەنجامى هەڵبژاردن نەگەڕێتەوە، بەڵام لاهور جەنگى جەخت لەپابەندنەبوون بەو بڕیارە دەکاتەوە.\nبەپێی سۆشیال میدیاکانى سەر بە لاهور جەنگى، هەریەکە لە عەدنان حەمەی مینا، حامید حاجی غالی، محمود سەنگاوی پاش نیوەڕۆى ئەمڕۆ گەیشتوونەنە ماڵی لاهور شێخ جەنگی.\nتا ئێستا دیار نییە ئەو سێ سەرکردایەتییەى یەکێتى چى پەیامێک بە لاهور جەنگى دەگەیەنن، بەڵام لاهور جەنگى لەچەند رۆژى رابردوودا چەند جارێک پەیامى شاندەکانى یەکێتى رەتکردەوە بۆ چونە دەرەوەى لەهەرێم.\nلاى خۆیەوە، عەتاسەراوی، ئەندامی سەركردایەتی یەكێتی بە میدیاکانى حزبەکەى راگەیاند، لاهور جەنگی داوای كۆكردنەوەی 60 واژۆی ئەندامانی سەركردایەتی كردبوو بۆ ئەوەی ئەویش پابەند بێت بە بڕیارەكانی مەكتەبی سیاسی ، بۆیە تا دوێنێ نزیكەی 100 ئەندامی سەركردایەتی یەكێتی واژۆیان كردووە، كە ئەوەش زۆر لە نیسابی یاسایی زیاترە.\nجەختیشیکردەوە، لەبەرژەوەندی لاهور جەنگیدایە كە ڕازیبێت بە بڕیارەكانی مەكتەبی سیاسی یەكێتی.\nدوێنێ چوارشەممە چەند ئەندامێکى سەرکردایەتى یەکێتى جەختیان کردەوە، کۆکردنەوەى واژۆیان بۆ دەرکردنى لاهور جەنگى رەتکردەوە و جەختیان کردەوە "کۆنگرە و دەنگی شەرعی کادرانی یەکێتی ئەتوانن بڕیار لە چارەنووسی حزبی لاهور شێخ جەنگی بدات".\nنووسینگەی رۆژنامەوانی هاوسەرۆک لاهور شێخ جەنگی رۆژى چوارشەممە لەرونکردنەوەیەکدا رایگەیاند، لاهور شێخ جەنگی ئاگادارکراوەتەوە کە، چەند ئەندامێکی سەرکردایەتی بانگهێشتکراون بۆ دەباشان و پێیان ڕاگەیاندوون کە گوایە ڕێککەوتنێک کراوە لە نێوان هاوسەرۆکانی یەکێتیی، بۆ ئەوەی لاهور شێخ جەنگی بۆ ماوەیەکی کاتی بچێتە دەرەوەی وڵات.\nجەختیشیکردووەتەوە، لاهور شێخ جەنگی هەموو ئەندامانی سەرکردایەتی بەگشتی، بە تایبەت ئەوانەی بە بیانووی جیاواز بانگکرابوون ئاگادار دەکاتەوە، کە دوور و نزیک ئاگاداری سەرلەبەری ئەو خاڵانە نییە کە خراوەتە بەردەمیان و دوورن لە ڕاستییەوە، بە هیچ شێوەیەک ڕێککەوتنی لەم جۆرە نەکراوە و ناشکرێت.


ڕه‌خنه له بێده‌نگی سیاسیوونی عێراق هه‌مبه‌ر به ئاماده‌بوونی سه‌ربازانی تورکیا – كوردى پۆست\nكوردپریس\tڕه‌خنه له بێده‌نگی سیاسیوونی عێراق هه‌مبه‌ر به ئاماده‌بوونی سه‌ربازانی تورکیا\t19/10/2016 kurdipostgroupلێدوانێک بنووسە\tبه‌شی عێراق و هه‌رێمی کوردستان- نوێنه‌ری ئیئتیلافی ده‌وڵه‌تی یاسا له ئه‌نجومه‌نی نوێنه‌رانی عێراق به توندی ڕه‌خنه‌ی گرت له بێده‌نگی هه‌ندێ له که‌سایه‌تییه سیاسییه‌کانی عێراق هه‌مبه‌ر به ئاماده‌بوونی سه‌ربازیی تورکیا له ده‌ورووبه‌ری مووسڵ.\nسه‌رچاوه کوردپرێس :: Kurdpress News Aganecy\nبڵاوی بكه‌وه | تكایه هاوكارمان به له بڵاوكردنه‌وه‌ی بابه‌ته‌كان :TwitterFacebookGoogleلایکی بکە:لایک دادەبزێت\nڕه‌خنه له بێده‌نگی سیاسیوونی عێراق هه‌مبه‌ر به ئاماده‌بوونی سه‌ربازانی تورکیا\tڕێدۆزیی بابەت\nبابه‌تی پێشووپێشبینی ده‌کرێت هێزه عێراقییه‌کان بگه‌نه ده‌روازه سنوورییه‌کانی مووسڵبابه‌تی داهاتوووه‌زاره‌تا ده‌رڤه‌یا توركیا هوشداریێ دده‌ته هاڤوه‌لاتیێن خوه كو ئاخا عێراقێ بجه بهێلین وه‌ڵامدانه‌وه هەڵوەشاندنەوەی وەڵام\tEnter your comment here...\nهه‌واڵی تایبه‌ت به خوێندنڤیدیۆیەکی نەبینراوی سەدام حسێن بڵاو دەبێتەوە کە پێشوازی لەمامۆستایانی ئاینی کورد دەکاتڕوداوێکی دڵتەزێن لەیەکەم ڕۆژی جەژنلیژنەی بینینی مانگ لە سلێمانیڕونکردنەوەیەک لە وەزارەتی خوێندنی باڵاوە بۆ قوتابیانی پۆلی ١٢ لەسەر ٣ نمرەکەو چۆنیەتی وەرگرتنیان لە زانکۆجه‌ژنا هه‌وه پیرۆز بیتڤیدیۆ: ٥ ئامۆژگاری گرنگ بۆ ڕۆژی جەژنکێ ھەیە ئەم پرسیارەی مالپەری زانکۆلاین حەلکا؟به‌یانی یه‌كه‌م ڕۆژی جه‌ژنی مانگی ره‌مه‌زانی پیرۆزه له‌سه‌رجه‌م شاره‌كانی كوردستانسۆران عمر وەلامی ملاکرێکار دەداتەوە.مەلاکرێکار درۆزنەمەسعود بارزانی پەیامێکی بڵاوکردەوە بۆ خەڵکی کوردستاننێچیرەڤان بارزانی پیرۆزبایی جەژن دەکات و دەڵێ هەموو ساڵی بە خۆشیداعش بە هاوەن قەرەتەپەی کردە ئامانجئەمشــــــــەو ڕاستەخۆ;کاتژمێر 9:30 مامۆستا هۆگر ابراهیم،وانەی عەرەبی دیاری کردنی گرینگەکانجیاوازى لەنێوان هاوەڵناوى نیشانە و جێناوى نیشانەکورت کراوەی کیمیای پۆلی12ی ئامادەیی بەندی 10 و11 زۆربەی بابەتە گرینگەکانینیوتن و لایبنز: جەنگی کالکیولەسبۆ ئەمساڵ ی نوێ ی خوێندن 2017/2018 هەژمار کردنی نمرەی پۆلی10و11بۆ پــــــۆلی12 ئیجباری دەبێتیاداشتەکەی یەکێتی مامۆستایان ڕەت کرایەوە کە داوای نمرەی70 ی کردبوو بۆ ئختیار کردنی وانەی کوردی و عەرەبیڤیدیۆ: قوتابیەک کتێبی بیرکاری دەداتە بەر دەسترێژی گولەژمارەیەک قوتابی کوڕ بە تەنورەوە خۆپیشاندانێکیان دژی بڕیارێکی قوتابخانەکەیان کرد\nدواترین بابه‌ته‌كان\tزنجیرەکانی بەزمی بەزم\nئەلێگرى نهێنى شكستەكەيان بەرامبەر رياڵ مەدريد لە چامپيۆنزليگ ئاشكرا دەكات..\nهورکهایمر و بنیان‌های مکتب فرانکفورت/جان آبرامیت/ ترجمه: فرید صابری\nئەم ئینترۆیەم دروستکردوە بە بەرنامەی After Effect ئەگەر حەزتان کرد فێر�\nبؤ زانياريت و دلنيابه.\nدواترین كۆمێنته‌كان\thome warranty on ئاگادارییەک بۆ ئەوھاولاتیانەی…homepage on ئاگادارییەک بۆ ئەوھاولاتیانەی…where to learn manda… on رێڤه‌به‌رێ پۆلیسێن دهۆكێ هوورك…Pedro Gustavo on ١٠ سوودى گرنگى هەنگوینى ڕ…Hong on کۆستا ریکا – پاراگوای راستەوخۆ…\tئه‌رشیف\tحوزه‌یران 2017\nتشرینی دووهەم »


:: PM:05:28:12/02/2020 \nته‌نگژه‌كانی ناو یه‌كێتیی نیشتمانیی كوردستان قۆناغێكی تری نا، له‌سه‌ر هێنانی سیسته‌می هاوسه‌رۆكایه‌تی بۆ ئه‌و حزبه كێشه‌ی نوێ دروست بووه، سه‌رباری ئه‌وه‌ی هه‌وڵه‌كان به‌رده‌وامه، به‌ڵام هه‌ریه‌كه له كۆسره‌ت ره‌سووڵ و به‌رهه‌م ساڵح دژایه‌تی ئه‌و سیسته‌مه ده‌كه‌ن.\nله سێیه‌م كۆبوونه‌وه‌ی ئه‌نجوومه‌نی سه‌ركردایه‌تیی یه‌كێتیی نیشتمانیی كوردستان كه هه‌فته‌ی ڕابردوو به‌ڕێوه چوو، بڕیار درا یه‌كێتی به سیسته‌می هاوسه‌رۆكایه‌تی به‌ڕێوه بچێت و هه‌ر دوای ئه‌و ئه‌و بڕیاره هه‌ریه‌كه له لاهوور جه‌نگی و بافڵ تاڵه‌بانی خۆیان كاندید كرد و له كۆبوونه‌وه‌ی دوێنی ئه‌نجوومه‌نی سه‌ركردایه‌تی یه‌كێتیش له ڕێی میدیا سێبه‌ره‌كانیانه‌وه ڕایان گه‌یاند كه ئه‌وان بوون به هاوسه‌رۆكی یه‌كێتی، به‌ڵام دواتر ڕه‌ت كرایه‌وه.\nهاوشێوه‌ی سه‌رده‌می ڕاگه‌یاندنی ناوه‌ندی بڕیاری یه‌كێتی به‌رهه‌م ساڵح و كۆسره‌ت ره‌سووڵ جارێكی تر لێك نزیك بوونه‌ته‌وه\nله‌گه‌ڵ ڕاگه‌یاندنی سیسته‌می هاوسه‌رۆكی بۆ یه‌كێتی هه‌ریه‌كه له به‌رهه‌م ساڵح و كۆسره‌ت ره‌سووڵ سه‌رۆكی ئه‌نجوومه‌نی باڵای سیاسیی یه‌كێتی ناڕه‌زاییان ده‌ربڕی و دووپاتیان كردووه كه پڕكردنه‌وه‌ی ئه‌و پۆسته پێویستی به‌ڕێككه‌وتن هه‌یه له‌نێوان كه‌سه‌كان. باڵه‌كانی یه‌كێتی و فراكسیۆن و ئۆرگانه‌كانیش هه‌ریه‌كه و به‌جۆرێك دژایه‌تی ئه‌و سیسته‌مه وه‌ستانه‌وه و ده‌ڵێن، نابێت له‌لایه‌ن بنه‌ماڵه‌یه‌كه‌وه یه‌كێتی قۆرخ بكرێ.\nئێسته هاوشێوه‌ی سه‌رده‌می ڕاگه‌یاندنی ناوه‌ندی بڕیاری یه‌كێتی به‌رهه‌م ساڵح و كۆسره‌ت ره‌سووڵ جارێكی تر لێك نزیك بوونه‌ته‌وه، ئه‌وه‌یش له‌پێناو ڕێگرتن له هه‌وڵه‌كانی بافڵ تاڵه‌بانی و لاهوور جه‌نگی بۆ ده‌ست به‌سه‌رداگرتنی یه‌كێتی له ڕێی سیسته‌می هاوسه‌رۆكایه‌تی.\nناوه‌ندی بڕیاری ناو یه‌كێتی چی بوو؟\nئێواره‌ی رۆژی یه‌كی ئه‌یلوول/سێپتێمبه‌ری ساڵی 2016 جێگرانی سكرتێری گشتی و 18 به‌رپرسی باڵای یه‌كێتی له ڕاگه‌یه‌نراوێكدا باڵی ناوه‌ندی بڕیاریان ڕاگه‌یاند و ئه‌وكاته باڵی هاوسه‌ری تاڵه‌بانی و بنه‌ماڵه‌ی برایم ئه‌حمه‌دیان به باڵی قۆرخكار ناوبرد و هاوكات به هه‌ڵوشینی سامانی خه‌ڵك و سه‌فقه‌ی ژێر به ژێر تۆمه‌تباریان كرد، رۆژێك دوای ئه‌وه‌ی باڵی قۆرخكار به‌ناوی "زۆرینه‌ی مه‌كته‌بی سیاسی یه‌كێتی" له سلێمانی كۆبوونه‌وه و ناوه‌ندی بڕیاریان به ناشه‌رعی له قه‌ڵه‌م دا و داوای هه‌رچی زووه ئه‌نجامدانی كۆبوونه‌وه‌ی ئه‌نجوومه‌نی سه‌ركردایه‌تییان كرد.\nله‌و كاته‌دا شاندێكی ئێران گه‌یشتنه سلێمانی بۆ رێگری له ته‌شه‌نه‌سه‌ندنی كێشه‌كانی یه‌كێتیی نیشتمانیی كوردستان، به‌ڵام بێهیوا بوون و گه‌ڕانه‌وه، زیاتریش پشتیوانی خۆیان بۆ باڵی قۆرخكار ده‌ربڕی، چونكه ئه‌وان به‌رژه‌وه‌ندییه ئابوورییه‌كانی ئێران و سیاسه‌ته‌كانی ئێران به ته‌واوی جێبه‌جێ ده‌كه‌ن.\nرۆژی 15ی تشرینی یه‌كه‌م/ئۆكتۆبه‌ری هه‌مان ساڵ، باڵی قۆرخكار بێ حساب كردن بۆ جێگرانی سكرتێری گشتی و به‌رپرسانی ناوه‌ندی بڕیار كۆبوونه‌وه‌ی ئه‌نجوومه‌نی سه‌ركردایه‌تیی یه‌كێتیان ساز كرد و دواتریش كۆسره‌ت ڕه‌سوول عه‌لی جێگری یه‌كه‌می سكرتێری گشتیی یه‌كێتی كۆبوونه‌وه‌كه‌ی به ناشه‌رعی له قه‌ڵه‌م به پشت به‌ستن به ماده‌ی 27 و 28ی پێڕه‌وی ناوخۆی یه‌كێتیی نیشتمانیی كوردستان.\nماوه‌یه‌ك دوای ڕاگه‌یاندنی ناوه‌ندی بڕیار دۆخی یه‌كێتی هێور بووه‌وه و كۆسره‌ت ره‌سووڵ ده‌سپێشخه‌ری بۆ گه‌ڕانه‌وه‌ی بۆ ناو حزبه‌كه كرد و باڵه‌كان تاڕاده‌یه‌ك له‌یه‌كتر نزیك بوونه‌وه.\nئێسته كه دۆخی یه‌كێتی به‌ره‌و ترازانی زیاتر ده‌چێت چاودێران پێشبینی ده‌كه‌ن له ئه‌گه‌ری په‌راوێزخستنی به‌رهه‌م ساڵح له هاوسه‌رۆكایه‌تی ئه‌وه جارێكی تر په‌نا بۆ ناوه‌ندی بڕیار بباته‌وه.\nبه‌پێی زانیارییه‌كانی "وشه" له‌ماوه‌ی چه‌ند ڕۆژی ڕابردوو پێوه‌ندی زۆر له‌نێوان به‌رهه‌م ساڵح و كۆسره‌ت ره‌سووڵ هه‌بووه، به‌ڵام سه‌رباری ئه‌وه‌ی كۆسره‌ت ره‌سووڵ به‌دۆخی ئێسته‌ی ناو یه‌كێتی ڕازی نییه له‌گه‌ڵ بۆچوونه‌كه‌ی به‌رهه‌م ساڵحیش نییه بۆ ئه‌وه‌ی بڕیار له‌سه‌ر زیندووكردنه‌وه‌ی ناوه‌ندی بڕیار بده‌ن.\nكۆسره‌ت ره‌سووڵ فریادره‌سی به‌رهه‌م ساڵح ده‌بێت؟\nئه‌مڕۆ چوارشه‌م 12ی شوبات، هه‌ریه‌كه له بافڵ تاڵه‌بانی و لاهوور جه‌نگی له‌گه‌ڵ كۆسره‌ت ره‌سووڵ كۆبوونه‌ته‌وه، به‌پێی زانیارییه‌كان سه‌ردانی هه‌ریه‌كه له بافڵ تاڵه‌بانی و لاهوور جه‌نگی بۆ ڕازیكردنی كۆسره‌ت ره‌سووڵه له‌سه‌ر سیسته‌می هاوسه‌رۆكایه‌تی و یه‌كلا بوونه‌وه‌ی بۆ ئه‌وان.\nراهی ڕاهبه‌ر ئه‌ندامی فراكسیۆنی یه‌كێتی نیشتمانی كوردستان بۆ "وشه" گوتی، ڕاسته كێشه له‌ناو یه‌كێتی هه‌یه، به‌ڵام به‌هۆی ئه‌وه‌ی گفتوگۆكان به‌رده‌وامن ئه‌گه‌ری چاره‌سه‌ر بوونیش هه‌یه.\nئاماژه‌ی بۆ ئه‌وه‌یش كرد كه هه‌رگیز جارێكی تر یه‌كێتی ناگه‌ڕێته‌وه سه‌ر ئه‌و قۆناغه‌ی كه ناوه‌ندی بڕیاری تێدا ڕابگه‌یه‌نرێ، چونكه دۆخی ئێسته‌ی ئه‌و حزبه جیاوازه و كه‌سی نوێ هاتوونه‌ته پێشه‌وه.\nئه‌و ده‌ڵێت، ئه‌نجوومه‌نی سه‌ركردایه‌تی یه‌كێتی بڕیاری له‌سه‌ر هاوسه‌رۆكی داوه و پێناچێ هه‌ڵبوه‌شێته‌وه، به‌ڵام ده‌كرێ ڕێككه‌وتنی له‌سه‌ر بكرێ. هه‌رچه‌نده ئه‌و په‌رله‌مانتاره‌ی یه‌كێتی هیچ ئاماژه‌یه‌كی به‌ناوی به‌رهه‌م ساڵح نه‌كرد، به‌ڵام ڕای گه‌یاند " سیسته‌می هاوسه‌رۆكایه‌تی دووكه‌سه".\nبه‌پێی زانیارییه‌كانی "وشه" كۆسره‌ت ره‌سووڵ له‌و دۆخه‌ی ئێسته ناو یه‌كێتی ناتوانێ ببێته فڕیادره‌سی به‌رهه‌م ساڵح بۆ ئه‌وه‌ی ببێته سه‌رۆكی یه‌كێتی، چونكه هاوسه‌رۆكایه‌تی یه‌كلا كراوه‌ته‌وه و تاكه بژاره ڕێككه‌وتنه له‌گه‌ڵ ماڵی تاڵه‌بانی و ماڵی شێخ جه‌نگی كه ڕه‌نگه ئه‌وه بۆ به‌رهه‌م ساڵح كه ئاره‌زووی سه‌رۆكایه‌تی ده‌كرد قورس بێت.\nئه‌وه‌ی ڕوونه تا ئێسته به‌رهه‌م ساڵح له‌ناو یه‌كێتی شوێنی نییه\nئه‌نوه‌ر حوسێن: هاوسه‌رۆكی بۆ ئۆرگانه‌كانی یه‌كێتی ڕوون نییه\nئه‌نوه‌ر حوسێن باجگر ئه‌ندامی مه‌كته‌بی ڕاگه‌یاندنی یه‌كێتی نیشتمانی كوردستان بۆ "وشه" گوتی، سیسته‌می هاوسه‌رۆكایه‌تی له‌ناو یه‌كێتی نیشتمانی كوردستان بڕیاری لێ دراوه، به‌ڵام پێویسته ژن و پیاوێك بێ و بۆ ئۆرگانه‌كانی یه‌كێتی ڕوون بكرێته‌وه چۆنه.\nباجگر ئاماژه‌ی بۆ ئه‌وه‌یش كرد، كه قسه‌كردنه‌وه‌ی له‌سه‌ر ڕاگه‌یاندنی ناوه‌ندی بڕیاری یه‌كێتی ئه‌گه‌رێكی دووره، چونكه ئێسته كۆسره‌ت ره‌سووڵ به‌رپرسیاریه‌تی پاراستنی به‌رژه‌وه‌ندییه‌كانی یه‌كێتی هه‌یه.\nئه‌ندامه‌كه‌ی مه‌كته‌بی ڕاگه‌یاندنی یه‌كێتی ده‌ڵێت، به‌رهه‌م ساڵح ڕاسته تا ئێسته شوێنی بۆ دانه‌نراوه له‌ناو یه‌كێتی، به‌ڵام دیاركردنی پۆستی ئه‌و پێوه‌ندی به پێڕه‌وی ناوخۆی یه‌كێتی هه‌یه و هێشتا گفتوگۆكان له‌سه‌ر پێِڕه‌و به‌رده‌وامن.\nئه‌وه‌ی ڕوونه تا ئێسته به‌رهه‌م ساڵح له‌ناو یه‌كێتی شوێنی نییه و هیچی بۆ دیار نه‌كراوه، بۆیه پشتێكردنی كۆسڕه‌ت سووڵ به‌ته‌واوی كارته‌كانی له‌ناو ئه‌و حزبه ده‌سووتێت و ده‌بێت بیر له داهاتووی سیاسیی خۆی بكاته‌وه. چونكه وه‌ك پێشتر "وشه" بڵاوی كردبووه‌وه، به‌رهه‌م ساڵح ڕازی نییه له‌گه‌ڵ لاهور جه‌نگی و بافڵ تاڵه‌بانی یه‌ك ئاستی حزبی هه‌بێت.


نهێنیی جله نوێکانی قه‌یسه‌ر و نهێنیه شاراوه‌کانی ناو قورئان\nنووسه‌ری ناوداری جیهانی هانس کریستیان ئه‌ده‌رسین له دایک بووی ساڵی 1805 ، 1875ی زاینی کۆچیی دوای کردوه، ئه‌و له‌دایک بوی دانیمارکه، هانس 200 چیرۆک و 1000 ئارتیکل و 6 ڕۆمان و 50 شانۆ نامه‌ی نووسیوه، هه‌تا خۆی له ژیاندا مابوو، به‌رهه‌ماکانی وه‌گێڕدران بۆ زیاتر له 10زمانی زیندووی جیهانی، پاش مه‌رگی خۆشی به‌رهه‌مه‌کانی وه‌گێڕدران بۆ زیاتر له 150 زمان.\nئه‌نده‌رسین له ده‌سته جله نوێکانی قه‌یسه‌ردا نوسی: دوو جامباز ده‌یکه‌نه هه‌را، که ده‌توانن جوانیترین دسته‌جل بدورن، به‌ڵام ده‌سته جلی ئه‌وان به هه‌موو که‌س نایه‌ته کڕین، هه‌ر زۆر گرانه، ته‌نها خوداپێداوه‌کان، ده‌توانن بیکڕن.\nئه‌ده‌رسین ده‌نوسی: ئه‌م دوو جامبازه ده‌گه‌یشتنه هه‌ر جێگایه‌ک، ئه‌و گازه‌نده‌یه‌ی خۆیان دووپات ده‌کرده‌وه. تا هه‌واڵ گه‌یشته قه‌یسه‌ر. کاتێک قه‌یسه‌ر ئه‌و هه‌واڵه ده‌بیستێت، ده‌ست به‌جێ ده‌نێرێت، به‌دوایانداو داوایان لێده‌کات، که له‌و شێوه‌ی خۆیان باسی ده‌که‌ن، ده‌ستی جلی زۆر جوانی بۆ بدورن. جامبازه‌کان ئه‌ڵێن: قوربان، به‌داخه‌وه خۆمان پاره‌مان نیه، تا بۆ به‌ڕێزانی دروست بکه‌ین، به‌ڵام قوربان، پاره‌ی زۆری زۆر تێده‌چێت، چونکه به‌داوی زێر دروستی ده‌که‌ین!\nقه‌یسه‌ر فه‌رمان ده‌دات به شالیاری ده‌ربارو ئه‌ڵێ: باشترین خانوو به هه‌موو پێداویستیه‌که‌وه له‌گه‌ڵ خه‌زینه‌ی ده‌وڵه‌تیان له ژێر ده‌ستدایه، هه‌رچیان ویست ده‌ست به‌جێ ده‌بێت بۆیان ئاماده بکه‌ن. شالیاری ده‌ربار ئه‌ڵێ: فه‌رمانی قه‌یسه‌ر له‌سه‌ر سه‌رمانه.\nدووجامبازه‌که، خانویه‌ک باش به هه‌موو پێداویستیه‌که‌وه وه‌رده‌گرن، به ئه‌رێی گه‌نجینه‌ی ده‌وڵتیشه‌وه. ده‌ست ده‌که‌ن، به درومانی ده‌سته جلکه‌ی قه‌یسه‌ر.\nدووجامبازه‌که له خۆیانه‌وه، ده‌ست باده‌ده‌ن، ده‌یهێنن و ده‌یبه‌ن، کارێکی واده‌که‌ن که هه‌موگیانیان شه‌ڵاڵی ئاره‌ق ده‌بێت، کاتێک وه‌زیری ده‌ربار ده‌ێته دتیتنیان، خێرا، دووجامبازه‌که ئه‌ڵێن، چۆنه به‌لاته‌وه، به‌ڵام وریابه هه‌موو که‌س ئه‌م ده‌سته جله نابینێ، ته‌نها مرۆڤی ژیرو دانا ده‌یبنینێ، مرۆڤی گێژو بێمێشک گوێدرێژ ئاسا نابینێ.\nشالیاری ده‌رباری قه‌یسه‌ر، هه‌رچی ته‌ماشا ده‌کات، هیچ نابینێ و له دڵی خۆیدا ئه‌ڵێ: تۆ بڵێی من هێنده گه‌مژه بم، ده‌سته جله نوێکه‌ی قه‌یسه‌ر نه‌بینم؟\nبۆیه شالیاری قسه‌یه‌سه‌ر بۆ خۆ ده‌رخستن، بۆ خۆ برنه پێشه‌وه، ئه‌ڵێ: ده‌سه‌کانتان خۆش بێت، ئه‌مه یه‌که‌مجاره ده‌سته جلی وا جوان و نایاب ببینم، هێشتا که‌س ده‌سته جلی وای نه‌دیوه! کاتێکیش ده‌گه‌ڕێته‌وه لای قه‌یسه‌ر به‌هه‌مان شێوه ده‌که‌وێته په‌سه‌نکردنی ده‌سته جله نوێکانی قه‌یسه‌ر.\nهه‌ر کاتێک هه‌رکه‌سێک له نوێنه‌ره‌کانی قه‌یسه‌ر ده‌چنه‌لای دوو جامبازه‌که، دووجامبازه‌که هه‌مان به‌یت و بالۆره‌ی خۆیان دووباره ده‌که‌نه‌وه، که خه‌ڵکی ووشیار و ڕۆشنبیرنه‌بێت ده‌سته‌جله‌کانی قه‌یسه‌ر نابینێ، تا والی لێدێت، هه‌ر کام له نوێنه‌ران ده‌گه‌نه ئه‌و باوه‌ڕه‌ی که ئه‌وان گه‌مژه‌ن بۆیه ده‌سته‌جله‌کانی قه‌یسه‌ر نابینن.\nدووجامبازه‌که هه‌میشه خه‌ریکن، به‌ڵام تاڵه داوێکیشیان له ته‌ونه‌که نه‌به‌ستوه، یا بڵێێن که ته‌نها بسته پارچه قوماشێکیشیان نه‌چنیوه، چونکه هیچ ناکه‌ن، ته‌نها بۆ له خشته بردنی ده‌ست و پێوه‌نده‌که‌ی قه‌یسه‌ر ده‌ست باده‌ده‌ن و ئاره‌قه‌ی شین مۆر له خۆیان ده‌رده‌که‌ن.\nتا ئه‌و کاته‌ی نۆره دێته سه‌ر ئه‌وه‌ی که قه‌یسه‌ر مانۆڕێکی خۆ پیشاندانی ده‌سته جله‌که‌ی ده‌کات له پێش چاوی نه‌ته‌وه‌که‌ی. به‌ڵام ده‌نگۆی ئه‌وه‌ی که ته‌نها مرۆڤی ژیر ووشیار ده‌توانێک جوانی ده‌سته جله‌که‌ی قه‌یسه‌ر ببینێ، ته‌واوی ووڵاتی ته‌نیوه‌ته‌وه، ئاساییه که‌سیش نایه‌وێت که خۆی ناونووس بکات به گه‌مژه و نه‌زان، بۆیه هه‌ر هه‌موو به‌بێ ئه‌وه‌ی هیچ ببینن، له‌دوره‌وه ماشا ئه‌ڵا له جوانی ده‌سته‌جله‌که‌ی قه‌یسه‌ر ده‌که‌ن.\nته‌نانه‌ت له ڕۆژی نمایشی قه‌یسه‌رو ده‌سته جله‌که‌ی گه‌ل هه‌موو پێکه‌وه هاوار ده‌که‌ن، که ده‌سته جله‌که‌ی قه‌یسه‌ر ته‌نها ده‌سه‌ته جلێکه که بێوێنه‌یه له جیهاندا!\nبه‌ڵام، له پڕ منداڵێک هاوار ده‌کات، هه‌مووتان ڕاست ناکه‌ن، قه‌یسه‌ر هیچی له‌به‌ردا نیه!\nله ڕستیشدا قه‌یسه‌ر ڕووت و قووت بوو، به‌ڵام خه‌ڵکه‌که هه‌موو بۆ ئه‌وه‌ی به زاناو دانا بپێورێن هه‌موو شاباشی جوانی ده‌سه‌ته‌جلێکیان کرد، که‌بوونی نه‌بوو.\nهه‌موومان له‌وه دڵنییان که ئه‌م کورته چیرۆکه‌ی ئه‌نده‌رسین، زاده‌ی بیرو ئه‌ندیشه‌ی خۆیه‌تی، یا توڕه‌ی ئه‌نده‌رسینه له خه‌ڵک، واتا ڕوداوێک وه‌ک ئه‌وه‌ی ئه‌و باسی لێوه‌ده‌کات ڕوینه‌داوه، به‌ڵام له‌گه‌ڵ ئه‌وه‌شدا دوور نیه له ڕوداوه‌وه، ئیتر ئه‌و ڕوداوه ئاینی بێت، یا سیاسی.\nئه‌وه‌ی ئێستا له جیهان و کوردستانیشدا ڕووده‌ده‌ن، جیاوازیه‌کی وایان له‌گه‌ڵ ئه‌و چیرۆکه ده‌ستکرده‌ی ئه‌نده‌رسیندا نیه.\nبۆ نموونه چه‌په‌کانی سوید داوای 6 کاتژمێر کار ده‌که‌ن بۆ کرێکار، به‌هه‌مان مووچه‌ی که کرێکار وه‌ریده‌گرێت بۆ8 کاتژمێر کارکردن. بێگوومانین 6 کاتژمێر کارکردن پشووی زیاتر، ته‌ندروستی زیاتر ده‌دات به‌مرۆڤ، هه‌رچه‌ند کۆمه‌ڵگای سویدی کۆمه‌ڵگایه‌کی کرێکاریه، که‌چی هێنده خۆی هیلاک نه‌کردوه که بتوانێت ئاسوده‌تر بژی. جگه له‌وه‌ش، جگه پارتی چه‌په‌کان و پارتی ژینگه سه‌رجه‌م پارته‌کانی دیکه نه‌ک هه‌ر نازیستن به‌ڵکو له تێڤیکانه‌وه دژایه‌تی سوکایه‌تی به بێگانه ده‌که‌ن، که‌چی ئه‌و هه‌موو بێگانه له سویددا ده‌ژی، ده‌نگی خۆیان ناده‌ن به ئه‌و دوو ڕێخراوه که جیاوازی نێوان سویدی و سه‌ر ڕه‌ش ناکه‌ن.\nئه‌گه‌ر بێت و نیگایه‌کی کورت نیگا بگرینه سوره‌ی یه‌که‌می قورئان، که هه‌ر له سه‌رتاوه به بیسم ئه‌ڵا ده‌ست پێده‌کات، واتا به‌ناوی خودای میهره‌بان و به‌خشنده‌یه، وه‌ک ده‌زانین هه‌روه‌ک خودی قورئان وئیسلامییه‌کانیش گازه‌نده‌ی ئه‌وه ده‌که‌ن، که قورئان ووتاری خودی خودایه، که‌چی له‌و یه‌که‌م سوره‌دا خودا داوای ڕێگه‌ی ڕاست ده‌کات، هه‌روه‌ک ئه‌وه‌ی خودا ڕێگه‌ی لێتێکچوو داوای ڕینمایی ده‌کات!\nبه‌کورتی ناوه‌ڕۆکی سوره‌که هه‌ر هه‌مووی، سوپاس و ستایش و پاڕانه‌وه‌یه، بۆ خودا، واتا خودا سوپاس و ساتایشی خۆی ده‌کات!\nهه‌روه‌کوو لای هه‌مووشمان ئاشکراو ڕوونه سوپاس وستایش وپاڕانه‌وه، زاده‌ی کۆمه‌ڵگای چه‌وسانه‌وه‌ن.\nوای دانێ پێشمه‌رگه‌یت و له سه‌نگه‌ردای


دیکتاتۆری مەزن، یەکەمین فیلمی دەنگیی چاپلن » DidiMn\nسەرەتا / ڕەخنە/سینەما / دیکتاتۆری مەزن، یەکەمین فیلمی دەنگیی چاپلن\nلە ساڵی ١٩٣٨دا, ناسراوترین ئەستێرەی فیلم لە جیهاندا دەستی کرد بە ئامادەکردنی خۆی بۆ دروستکردنی فیلمێک سەبارەت بە دڕندەترین کەسایەتیی سەدەی بیستەم. چارلی چاپلن کەمێک شێوەی لە ئەدۆڵف هیتلەر دەچوو، بەشێکی زۆریشی بە هۆی ئەوەوە بوو کە هیتلەر هەمان شێوازی سمێڵی چاپلنی دانابوو. بەکارهێنانی ئەم لێکچوونە بووە بابەتی سەرەکیی فیلمەکەی چاپلن، کە تیایدا ساتیرێکی بەکار هێنا، دیکتاتۆرێک و سەرتاشێکی جوولەکەی دانیشتووی گەڕەکی جوولەکەنشینەکان بە هۆی لێکچوونیانەوە جێگایان دەگۆڕدرێت. بەرهەمی ئەم خەیاڵ و بیرکردنەوەیە، فیلمی دیکتاتۆری مەزن بوو لە ساڵی ١٩٤٠دا، کە یەکەمین فیلمی چاپلن بوو دەنگی تیادا بێت و یەکەمین فیلمی بوو کە لە ماوەی کارکردنیدا زۆرترین داهاتی بەدەست هێنا. هەرچەندە ئەم فیلمە بووە هۆی ئەوەی کە ناڕەحەتیی زۆری بۆ دروست بکات و بە شێوەیەکی ناڕاستەوخۆ بووە هۆی ئەوەی کە بە تەواوی لە ئەمەریکا دوور بکەوێتەوە و بۆ ماوەیەکی دوورودرێژ لە غوربەتدا بمێنێتەوە.\nلە ساڵی ١٩٣٨دا، هێشتا هیتلەر بە بەرجەستەکەری خراپەکاری نەناسرابوو لە جیهاندا. هێزە جیاکەرەوە بەهێزەکانی ئەمەریکا یاسایەکیان دانا بۆ دەستتێوەرنەدانیان لە کێشەکانی ئەورووپادا، هەروەها دەنگۆی یاساکانی هیتلەریش بۆ لەناوبردن و قڕکردنی جوولەکەکان لە لایەن گرووپە دژەسامییەکانەوە پشتگیری و دەستخۆشیی لێ کرا. هەندێک لە دوژمنە کۆنەکانی هیتلەر، لەنێویاندا دژە فەڕەنسی و ئەمەریکییەکان، کە لە جەنگی ناوخۆی ئیسپانیادا بەشدار بوون، دواتر بە دژەفاشیستی پێنەگیو ناسران. ئەوان بە شەڕکردن دژی فاشیزم، لە کاتێکدا هێشتا هیتلەر وەک هاوپەیمانێک سەیر دەکرا، گومانی ئەوەیان دروست کرد کە ڕەنگە کۆمونیست بن. فیلمی دیکتاتۆری مەزن بە گوتارێکی درێژ کۆتایی پێ دێت، کە سیستەمی دیکتاتۆری تاوانبار دەکات و ئاوات بۆ دیموکراسی دەخوازێت بە فەراهەمکردنی ئازادیی تاکەکەسییەوە. بۆ چەپەکان ئەم فیلمە وەک بەهایەکی ئەمەریکییەکان تەماشا دەکرا، بۆ هەندێک لە ڕاستەکانیش ڕوانینێکی لیبڕاڵانەیان تێدا دەخوێندەوە.\nئەگەر چاپلن کەسێکی پێگەیشتوو نەبوایە، قورس دەبوو کە بتوانێت ئەو فیلمە بەرهەم بهێنێت. کاتێک سەرەتا ترسەکانی هۆڵۆکۆست دەرکەوتن و بڵاو بووەوە، چیتر هیتلەر وەک کەسێکی هەزەلی تەماشا نەدەکرا، بە هیچ جۆرێک. پێش هەموویان کۆمپانیای مارکس برازەرس فیلمی Duck Soupیان لە ساڵی ١٩٣٣ بەرهەمهێنا کە تیایدا گروچۆ ڕۆڵی دیکتاتۆر ڕوفۆس تی فایەرفڵای دەگێڕێت بە شێوەیەکی زۆر کۆمیدییانە، ئەمیش بۆ دەربڕین بوو لەوەی بڵێت چی لە ئەورووپادا دەگوزەرێت و چی بەڕێوەیە. لە کۆتاییەکانی ساڵی ١٩٤٢، ئێرنیشت لوبیتشی ئەڵمانی فیلمی To Be or Not To Beی بەرهەم هێنا، کە جاکی بێنی وەک ئەکتەر ڕۆڵی سەرەکیی تیا دەگێڕا و باسی داگیرکردنی پۆڵەندای دەکرد لە لایەن هیتلەرەوە.\nفیلمەکەی چاپلن ڕاستەوخۆ دەیەوێت هیتلەر بکاتە ئامانج. چاپلن هەرگیز ئەو حەزە شێتانەی نازییەکانی لەو کاتەدا بەو شێوەیەی هیتلەر دەیخواست نەزانیوە، بەڵام پاش ئەوەی ڕووداوەکان ڕوویان دا و نازییەکان دەستیان بە پەلامار کرد، ئەم فیلمە کە سوکایەتییەکی گەورە بە هیتلەر دەکات و گاڵتەی پێ دەکات لە دواتردا لە وڵاتەکانی ئیسپانیا، ئیتاڵیا و ئیرلەندا قەدەغە کرا، بەڵام لە ئەمەریکا و شوێنەکانی تر بە شێوەیەک بینەری هەبوو کە ئەمڕۆ گرانە بیهێنیتە بەرچاوت. هەرگیز کارەکتەرێکی خەیاڵی نەبووە کە هێندەی ترامپی گچکە خۆشەویست بووبێت، کە چاپلن بەو ناوەوە ناسرابوو، هەرچەندە چاپلن هەموو هەوڵێکی داوە لە دیکتاتۆری مەزندا تەواو بە کەسایەتییەکی نوێوە دەربکەوێت و تڕامپی گچکە لەبیر بکەین، بەڵام بێگوومان ناتوانین وەک بینەر لەبیری بکەین. تەنیا ئەو جیاوازیە دەبینین کە چاپلن لە فیلمەکانی پێشتردا کەسایەتییەکی کۆمیدیی هەیە و لە دیکتاتۆری مەزندا کەسایەتییەکی سیاسیی ساتیر وەردەگرێت.\nچیرۆکی فیلمەکە یەکێکە لەو چیرۆکە ئاڵۆزانەی کە وا دەکات ڕووداوەکان زۆر شیاو نەبن. پاڵەوانەکە، سەرتاش و سەربازی جەنگی جیهانیی یەکەمە، ژیانی فڕۆکەوانێکی ئەڵمان بە ناوی شوڵتز ڕزگار دەکات و بە سەلامەتی دەیگەڕێنێتەوە بۆ خاکەکەی، هەموو ئەو کاتەی لەگەڵی دەبێت نازانێت کە ئەو دوژمنە. پاش ئەوەی لە کاتی نیشتنەوەیاندا تووشی ڕووداو دەبن، ئەو سەرتاشە تووشی لەبیرچوونەوە دەبێت، بۆ ماوەی بیست ساڵیش نازانێت کە ئەو کێیە. پاشان چاک دەبێتەوە و دەگەڕێتەوە بۆ دوکانی سەرتاشییەکەی لە تۆماینیا کە هینکڵ تیایدا لە ژێر ئاڵای خاچی دوانیدا دەسەڵاتی گرتووەتە دەست. هێزەکانی گێژەڵووکە بە ناو گەڕەکی جوولەکەنشینەکاندا دەڕۆن، پەنجەرە دەشکێنن و جوولەکەکان کۆ دەکەنەوە و ئازاریان دەدەن، بەڵام لە دواتردا بە هۆی یارمەتیی شوڵتز کە ئێستا بووەتە وەزیری یاریدەدەر، سەرتاشەکە دەناسێتەوە یارمەتی دەدرێت، بەو هۆیەوە هیچ یەک لە هێزەکانی جوولەکە لە ماڵی سەرتاشەکە نزیک نابنەوە.\nسەرتاشەکە، کە هەرگیز ناوی نابیستین لە فیلمەکەدا، عاشقی هانای کارەکەرە کە پاڵێت گۆدارد ڕۆڵی دەگێڕێت، هاوسەری چاپلن بووە لەو کاتەدا. ئەم سەرتاشە لە لایەن دراوسێ کۆنەکانیەوە هاوکاری دەکرێت، بەڵام دواتر لەگەڵ شوڵتز دەخرێنە ناو کەمپی زۆرەملێکان. هینکڵ دواتر کە خەریکی ڕاوکردنە لەسەر بەلەمێک و سەرتاش و شوڵتزیش لە زیندان ڕادەکەن بە جلی سەربازییەوە، لە لایەن هێزەکانی گێژەڵوکەوە هینکڵ دەستگیر دەکرێت و سەرتاشەکە وەک دیکتاتۆر مامەڵەی لەگەڵ دەکرێت.\nفیلمە کلاسیکییەکەی چاپلن کۆمەڵێک دیمەنی گرنگی پانتۆمایم لەخۆ دەگرێت، لەنێویاندا سەما بەناوبانگەکەی چاپلن لەگەڵ میزەڵانەکە کە وێنەی زەویی لەسەر نەخشێنراوە و وێنای ئەوە دەکات کە هینکڵ یاری بە زەوی دەکات. دیمەنێکیش هەیە کە تیایدا پێنج پیاو دەیانەوێت پارچەیەک کێک بخۆن و لە نێویدا پارچەیەک دراو هەیە، بۆ هەر کەسێک دەربچێت دەبێت ئەو خۆی ئامادە بکات بۆ کوشتنی هینکڵ. کەسیان نایانەوێت پارچە دراوەکە بدۆزنەوە و فێڵکردنیشی تیایە. بێگومان دیمەنەکانی سەردانکردنی بانزینی ناپالۆنیی دراوسێ وڵاتی هینکڵ، کە ناپالۆنی دەبێت نمایشی موسۆلینی بکات، کۆمەڵێک دیمەنی زۆر کۆمیدی و سیاسی لەخۆ دەگرن، لەوانە وا دەکەن کە ناپالۆنی لەسەر کورسییەکی بچووک دابنیشێت تاوەکو هینکڵی گچکە لەو گەورەتر دەربکەوێت، پاشانیش کاتێک هەردووکیان لەسەر کورسیی سەرتاشیەکە دادەنیشن، هەریەکەیان دەیانەوێت لەوی تریان بەرزتر بن و خۆیان بەرز دەکەنەوە.\nئەمەی چاپلن لە ساڵی ١٩٤٠دا کردی، زۆر لەسەری کەوت، ئەو کەسایەتییە کۆمیدیاکەی خۆی بەکار هێنا لە دژی هیتلەر لە هەوڵێکی زۆر سەرکەوتوانەدا، تاوەکو وەک کەسێکی گێل پیشانی بدات. بینەرەکان کاردانەوەیەکی گەورەیان پیشان دا سەبارەت بەو هەستە کۆمیدییەی لە فیلمەکەدا هەیە. پاڵێورابوو بۆ پێنج خەڵاتی ئۆسکار، باشترین فیلم، باشترین ئەکتەر، باشترین ئەکتەری یاریدەدەر، سیناریۆ و موزیک. بەڵام بینەرەکانی ئەو کاتە و تا ئێستاش پێیان وایە کە فیلمەکە کۆتاییەکی کوشندەی هەیە، کاتێک سەرتاشەکە ڕۆڵی هینکڵ وەردەگرێت و وێنای دەکات، گوتارێکی سێ دەقیقەیی پێشکەش دەکات کە تیایدا چاپلن لەو ڕێگایەوە تێڕوانینی خۆی سەبارەت بە باشە و خراپە لە جیهاندا پیشان دەدات.\nزۆر سەیرە، کاتێک هیچ کەسێک هەوڵ نادات هینکڵی گۆڕاو بوەستێنێت. چاپلن ڕاستەوخۆ قسەکانی بۆ کامێرا دەکات، بە دەنگی خۆی، بێ هیچ هەستێکی کۆمیدی، خەڵکی لە تەواوی جیهانەوە گوێیان لە قسەکانی گرتووە لە ڕادیۆکانەوە. ئەوانەی ئەو دەیڵێت تەواو ڕاستن، بەڵام هەستە کۆمیدییەکە لەناو دەبات و وێنەکە دەکاتە وانەیەک بۆ بینەران. دواتریش دیمەنێکی گۆداردییانە دەبینین، کاتێک کامێرا بەرز دەبێتەوە و ئاسمانمان پیشان دەدات. چاپلن کەسایەتییە کۆمیدییەکەی فڕێ دەدات، ئەمەش کارەساتە، بێگومان تۆنی فیلمەکە دەگۆڕێت. ئەو پرسیارەشمان لا دروست دەکات کە ئایا تا کەی چاپلن قسە دەکات؟ (پرسیارێک کە هەرگیز نابێت لە فیلمێکی کۆمیدیا بیکەین).\nCharlie Chaplin, PshtewanKamal, Roger Ebert, The Great Dictator,


بۆ وەرزی داهاتوو یۆڤی زیزۆی دەیەوێ | دەزگاى زارى کرمانجى\nبۆ وەرزی داهاتوو یۆڤی زیزۆی دەیەوێ\nزاری كرمانجی- ئاژانسییە ەەواڵییە وەرزشییەكان: یۆڤانتس خە‌ون بە‌وە دە‌بینێت زێدان لە شوێنی پیرلۆ بكاتە راهێنە‌ری یانە‌كە‌ی و جارێكی دیكە زیزۆ بگە‌ڕێتە‌وە شاری تۆرین.\nرۆژنامە‌ی تۆتۆ سپۆرتی ئیتاڵی ئاشكرای كردووە، یۆڤانتس خە‌ون بە‌وە دە‌بینێت زێنە‌دین زێدان بكاتە راهێنە‌ری یانە‌كە‌ی و شوێنی ئاندریا پێرلۆ بگرێتە‌وە، كە ئە‌م وە‌رزە یۆڤی لە‌گە‌ڵ پێرلۆ دە‌ستبە‌تاڵ دە‌رچوو.\nرۆژنامە ئیتاڵییە‌كە رایگە‌یاندووە، بە‌گوێرە‌ی سە‌رچاوە‌یە‌كی نزیك لە یانە‌ی یۆڤانتس، بیانكۆنێری دە‌یە‌وێت كۆتایی ئە‌م وە‌رزە زیزۆ بكاتە راهێنە‌ری یانە‌كە‌ی كە پێشتر وە‌كو یاریزانیش لە یانە‌كە یاری كردووە‌و دە‌نگۆی ئە‌وە هە‌یە كۆتایی ئە‌م وە‌رزە راهێنە‌رە فە‌ڕە‌نسییە‌كە واز لە راهێنە‌رایە‌تی ریال مە‌درید بهێنیت.


پێشڕەو ئیسماعیل عارف: کلەپ هاوس بۆ ووتووێژ یان گاڵتەجاڕی بە بەرامبەر؟!\nماوەیەکە کلەپ هاوس بۆتە سەکۆیەکی سودمەند بۆ دوان و بیروڕا گۆڕینەوە، لە هەمانکاتدا لەو ڕێگایەوە دەکرێت هەموان سودمەند بین لە وەرگرتنی زانیاری تیۆری و زانیاری کرداری لە تاقیکردنەوەکانی بەشداربوان لە بوارە جیاوازەکاندا. مەخابن لەهەمان کاتدا کلوب هاوسەکان بونەتە لایەنێکی تری تاریك وەکو زۆر لە میدیا سێبەرەکان و میدیاکانی دەسەڵاتی گەندەڵی هەرێمی کوردستان بۆ ململانێ ناوخۆییەکان و بۆ بێدەنگ کردنی بەرامبەر و .ڕای خۆسەپاندن بە شێوازی ناڕەوا و زۆرجار نامۆرالی جیاوازلێرەدا ناکرێت لە تەواوی لایەنەکانی ئەو...\nپێشڕەو ئیسماعیل عارف: پشتیوانی کام باڵەی مافیاکان بین ؟!\nدوا روداوەکانی نێوان دەستە مافیارەفتارەکانی ناو یەکێتی و بەتایبەتی بنەماڵەی تالەبانی گەلێك لێکدانەوەی هەمەلایەنەی بۆ کراوە و دەکرێت. ئەوەی ڕاستیە و گومانی لێناکرێت ئەوەیە کە چەندین دەستی دەزگا هەواڵگیریەکانی دەرەکی و ناوچەیی و بنەماڵەی بارزانی لە پشتە. ئامانجی ئەم ململانێ و کودەتایە بەو ئاراستەیەیە کە...\nپێشڕەو ئیسماعیل عارف: هێزی هه‌رێمی کوردستان له دیموکراتیه‌تدایه\n(ئەم نوسینەم لە سەرەتای ساڵی 2009 دا نوسیوە و لە هەندێك ماڵپەردا بڵاوکرابۆوە، بەداخەوە لە ئەرشیفەکانیاندا نەماوە. لەو سەردەمەدا هێشتا باوەڕم بەوە بو کە حکومەتی هەرێمی کوردستان دەتوانێت بە ئاراستەیەکی دیموکراسیدا بڕوات و لەو ڕێگایەوە ببێت یەکێك لە هاوپەیمانانی وڵاتانی دیموکراسی لەسەر بنەمای...\nئەمە جۆرە وەڵام و دەربڕینێکە کە بەردەوام ڕوبەڕوی چالاکوانە مەیدانیەکان دەبێتەوە بەتایبەتی لە هەوڵیاندا بۆ فراوانکردنی بازنەی هەوڵ و تێکۆشانیان بۆ پشتیوانیکردن لە داواکاریەکانی خەڵکی شەقام و چین و توێژەکانی خوارەوەی کۆمەڵگا.ئایا ووشەی ئەکادیمی لە کوێوە هاتووە و بە چ مانایەك دێت ؟ ...\nپێشڕەو ئیسماعیل عارف: توندڕەوی ئایینی و دژە ئایینی\nلەگەڵ هاتنەوەی هەر بۆنەیەك کە پەیوەست بێت بە ناتەبایی و جیاوازی ئایین و ئاینزاکان و باوەڕداری و بێباوەڕی دەبینین لێرەوە لەوێ دەربڕینی کاڵوکرچ بەڵام کاریگەر لە بواری ئاشتی کۆمەڵایەتیدا سەرهەڵدەدەن. لە رۆژانی جەژنی نەورۆزدا چەندین روبەروبونەوەی ناشارستانیانەی توندرەوانی ئایینە جیاوازەکان دوبارە سەریان...\nپێشڕەو ئیسماعیل عارف: من و.. من و.. من و.. خۆم، ڕێنماییە پێویستەکان بۆ خەباتی خۆنمایشکردن!\nزۆر جار کەسانێکی بێئاگا لە دونیای خۆ نمایشکردن، لە ڕێگای هەوڵ و تێکۆشان بۆ خزمەت بە خەڵك، هەوڵی کرداری بۆ کێشە و نەهامەتیەکان و ئەرکە نیشتیمانی و مۆراڵیەکانیان بەجێدەهێنن و ویژدانی خۆشیان ئاسودە دەکەن. بە دڵنیاییەوە ئەو کەسانە لەو ڕێگایەوە خۆیان نەمر دەکەن و بیانەوێت یان نا کەم تا زۆر دەناسرێن. بەڵام...\nپێشڕەو ئیسماعیل عارف: چی بکەین؟ خەمساردی؟ پشتیوانی هۆشیارانە؟ یان دژایەتی کوێرانە هەڵبژێرین؟\nمێژوی هێز و پارتە سیاسیەکانی کوردستان لە ڕێگای دەسەڵاتدارانیانەوە، هەر لەسەرەتای بنیاتنانیان و خراپەکاریەکانی شاخ و شاریان و لە دەیەی ڕابردودا لەژێر ناوی ئۆپۆزسیۆن کاریگەریەکی نەرێنی هەمە چەشنەی لەسەر خەڵکی کوردستان لە ناوەوە و دەرەوەی وڵات بەگشتی کردووە. ئەو لایەنە نەرێنیانەی لە ناو کۆمەڵگای...\nپێشڕەو ئیسماعیل عارف: چی بکەین؟ لە چاوەڕوانی فریادڕەسێکی تر بین؟ یان خۆمان هەنگاوی یەکەم هەڵبهێنین؟\nمیسیا ئەو کەسە پیرۆزەیە کە جولەکەی ئارتۆدۆکسی سەرباری هەمو نەهامەتیەکانیان لەو باوەرەدا بون کە بۆ ڕزگاربونیان و گەڕانەوەیان بۆ ئەرزی پیرۆز پێویستە بێدەنگ و بێکردار لە چاوەڕوانی ئەودا بن. ئەویان بە تەنها فریادڕەسێك دەزانی کە ئەو ئاواتە مێژوییەیان بهێنێتە دی و ژیانێکی ئارام و خۆشگوزەرانیان لەسەر زێدی...\nپێشڕەو ئیسماعیل عارف: نامەیەک بۆ درۆزن و چەواشەکاری ئینتەرناسیۆناڵ، دیندار زێباری\nبە بێ ڕێز و بە بێ سڵاو 12.10.2020 بەلجیکا لە ڕێگای ئەم نامەیەوە دەمەوێت پێت ڕابگەیەنم کە من کوڕی تێکۆشەرێکی ١١ ساڵ زیندانی و دێرینی پارتیم کە لە ساڵی ١٩٤٦ وە لە کۆماری مەهابات بە مستەفا بارزانی ئاشنا بووە و ئەندامی مەکتەبی سیاسی و لیژنەی ناوەندی پارتی بووە و سکرتێری مستەفا بارزانی بووە. لە ساڵی...\nپێشڕەو ئیسماعیل عارف: خیانەت و ناڕەزایی دژ بە خیانەت دیاردە یان حاڵەت؟\nهه‌ر لایه‌نێك له ئاستی ویست و ده‌نگی جه‌ماوه‌ر خۆی که‌ڕ و نابینا بکات ته‌نها به زه‌ره‌ری خۆی ته‌واو ده‌بێت و مێژو شه‌رم له که‌س ناکات و له که‌سیش ناسڵه‌مێته‌وه. خیانه‌تکردن له هاوخێڵ و هاو زبان و ته‌نانه‌ت له نێوان ئه‌ندامانی خێزانێك دا یان خیانه‌ت له گه‌ل و نیشتیمان له ته‌واوی دونیادا هه‌بووه...


پارتی وەڵامی ئیدعاكانی حەسەن رۆحانی دایەوە – زاگرۆس پۆست\nماڵەوە / سیاسی / پارتی وەڵامی ئیدعاكانی حەسەن رۆحانی دایەوە\nپارتی وەڵامی ئیدعاكانی حەسەن رۆحانی دایەوە\nسێ شه‌ممه 28 ته‌مموز 2015\tسیاسی, کوردستان, هەواڵ 308 جار خوێنراوه‌ته‌وه\nپارتی دیموكراتی كوردستان وەڵامی سەرۆك كۆماری ئیسلامیی ئێران دەداتەوە و رایدەگەیەنێت، كە پێشمەرگە جیهانی پاراستووە.\nرۆژی یەكشەممە 4ی مانگی گەلاوێژ “حەسەن رۆحانی” سەرۆك كۆماری ئیسلامیی ئێران لە شاری سنەی رایگەیاند، كە ئەگەر ئێران نەبووایە، ئەوا چەكدارانی رێكخراوی دەوڵەتی ئیسلامی (داعش)، شارەكانی هەرێمی كوردستان و بەغدایان داگیردەكرد.\nماڵپەڕی فەرمیی پارتی لە سەروتاری ئەمڕۆ سێشەممەیدا، رایگەیاندووە، كە پێویستە حەسەن رۆحانی چەند راستییەك بزانێت و ”خەڵكی شاری خۆشەویستی سنەش لێی ئاگاداربن“.\nدەقی خاڵەكانی وەڵامدانەوەی پارتی بۆ رۆحانی:\n1. داعش ڕێكخراوێكی تیرۆریستیی جیهانییە و ئەندامانی ئەم ڕێكخراوە دڕندەیە لە هەموو وڵات و كیشوەرەكان پێكدەهێندرێن. داعش هەڕەشەیە بۆ سەر مرۆڤایەتی و هەموو جیهان، بۆیەشە ڕووبەڕووبوونەوەی ئەركی هەموو لایەكە.\n2. هەرێمی كوردستانی عێراق سوپاسی ئەو وڵات و لایەنانەی كردووە كە لە شەڕی تیرۆردا یارمەتیی كوردستانیان داوە بە كۆماری ئیسلامیی ئێرانیشەوە. لە ڕاستیدا یارمەتیدانی كوردستان لە شەڕی تیرۆردا یارمەتیدانی خۆیان و پاراستنی خۆیشیان بووە لە هەڕەشەی تیرۆریستان. هەرێمی كوردستان سوپاسی هەموو ئەو لایەنانە دەكات كە بەشدارن لە شەڕی دژی تیرۆریستان و، ئامادەی هەماهەنگیكردنیش بووە لەگەڵ هەر وڵات و لایەنێك كە بیەوێت شەڕی تیرۆریستانی داعش بكات.\n3. كوردستان لەو شەڕەدا باجی گەورەی مرۆیی و ماددیی داوە. پێشمەرگە بە خوێنی خۆی بەرگری لە خاكی كوردستان كرد و تیرۆریستانی تێكشكاند. هەزار و دووسەد شەهیدی قارەمان و حەوتهەزار بریندار، بەڵگەیە لەسەر ئەوەی كە ئەوە گەلی كوردستانە نەیهێشتووە دەستی گڵاوی تیرۆریستان بگاتە شارەكانی كوردستان. ئەوە پێشمەرگە بوو بە خوێن و ئازایەتیی خۆی ئوستوورەی داعشی شكاند و نەك تەنیا كوردستانی پاراست، بەڵكو بووە قەڵغانێك بۆ هەموو مرۆڤایەتی. ئەوە پێشمەرگە بوو بووە بەربەستێك كە جیهان و دراوسێكان لە هەڕەشەی ڕاستەوخۆی تیرۆر بپارێزرێن.\n4. هەرێمی كوردستان پێزانینی بۆ یارمەتی و كۆمەكی هەموو لایەك هەبووە و یارمەتییەكانی كۆماری ئیسلامییش لە كاتی خۆی و كاریگەر بوونە، بەڵام ئەوەی لە مەیدان شەڕی كردووە و خوێنی داوە، هێزی پێشمەرگەی كوردستان بووە.


11/07/2020 217 جار خوێندراوه‌ته‌وه\nرێكخراوی یونیسێفی سەر بە نەتەوە یەكگرتووەكان رایگەیاندووە، بەهۆی لێكەوتەكانی بڵاوبوونەوەی ڤایرۆسی كۆرۆناوە ٤،٥ ملیۆن عێراقی هەڕەشەی كەوتنە ژێر هێڵی هەژاری و بێبەشبوونیان لەسەرە، كە زۆرینەی ئەوانە لە منداڵان پێكدێن.\nبەپێی هەڵسەنگاندنێكی نوێی وەزارەتی پلاندنانی عێراق، كە لەلایەن ڕێكخراوی "یونیسێف" و "بانكی نێودەوڵەتی" و بەدەستپێشخەری رێكخراوی "ئۆكسفۆرد بۆ هەژاری و پەرەپێدانی مرۆیی" كراوە، باسی لەوەش كردووە، كە ٤،٥ ملیۆن عێراقی واتە (نزیكەی ١١،٧٪ ی دانیشتووان)، مەترسی ئەوەیان لەسەرە بەهۆی لێكەوتەكانی ڤایرۆسی كۆرۆناوە بكەونە ژێر هیڵی هەژارییەوە .\nهەڵسەنگاندنەكە ئاماژەی بۆ ئەوە كردووە، كە ئەو زیادبوونە گەورەیە لە ژمارەی هەژاران، وادەكات ڕێژەی هەژاریی بۆ لەسەدا ٣١،٧ بەرزببێتەوە، كە لەساڵی ٢٠١٨ لەسەدا ٢٠ بوو، هەروەك ژمارەی هەژاران بۆ ١١،٤ ملیۆن كەس بەرزبكاتەوە.\nلەراپۆرتەكەدا باس لەوە كراوە، كە منداڵان و هەرزەكاران لەهەموو تەمەنەكانی تر زیاتر مەترسی هەژاربوونیان لەسەرە، بەشێوەیەك پێش بڵاوبوونەوەی پەتای كۆرۆنا لەهەر پێنج منداڵ و هەرزەكار یەكێكیان هەژار بوو، بەڵام لەئێستادا لەهەر پێنج منداڵ و هەرزەكار دوویان هەژارن، كە ئەوە دەكاتە ٣٧،٩٪ ی سەرجەمی منداڵانی عێراق.\nلەدرێژەی راپۆرتەكەی یونیسێفدا هاتووە، لەسەدا ٤٢ ی دانیشتووانی عێراق لە چینە لاوازەكانن و مەترسی ئەوەیان لەسەرە لەچەندین بواردا رووبەڕووی بێبەش بوون ببنەوە وەك بواری تەندرووستی، پەروەردەو فیركردن، ژیان و گوزەران و ئاسایشی دارایی.\nسەبارەت بە منداڵانیش ئەوە نزیكەی لە لەنێوان هەر دوو منداڵ، یەكێكیان واتە ( ٤٨،٨)یان، مەترسی ئەوەی لەسەر لەیەكێك لەو چوار بوارەی سەرەوە بێبەش ببێت.\nبێبەشبوون لەچوونە بەر خوێندن و دەستنەكەوتنی سەرچاوەی ئاوی خاوێن، لەفاكتەرە سەرەكییەكانن، كە دەبنە هۆی لاوازی دۆخی خێزان و منداڵەكان.


ئیلهام ئەحمەد: هەسەدە ئامادەیە بچێتە نێو سوپای سوریاوه\n8107 جار خوێندراوەتەوە\nسەرۆكی دەستەی جێبەجێكاری ئەنجومەنی سوریای دیموكرات ڕایگەیاند، ئەگەر لەگەڵ حكومەتی سوریا ڕێكبكەون سەبارەت بە بەڕێوەبردنی ناوچەكە ، ئەوا ئامادەن بۆ چوونەپاڵ سوپای سوریا.\nئیلهام ئەحمەد سەرۆكی دەستەی جێبەجێكاری ئەنجومەنی سوریای دیموكرات (هەسەدە) بە ئاژانسی سپۆتنیگى ڕووسى ڕاگەیاند، هێزە كوردییەكان لە باكوری ڕۆژهەڵاتی سوریا ئامادەن بۆ چوونەپاڵ سوپای سوریا بەڵام بەمەرجى ئەوەى دووبارە داڕشتنەوە لە پێكهاتەی سوپاى سوریادا بکرێت .\nڕاشیگەیاند ، هەرکاتێکیش لەگەڵ حكومەتی سوریا ڕێككەوتن لە بارەی بەڕێوەبردنی ناوچەكەوە ئەوا ئامادەن بۆ چوونە پاڵ سوپای سوریا، ئەو پرسە شتێك نیە كە لە ماوەی کاتژمێرێکدا ڕووبدات پێویستى بەخوێندنەوەى ورد وبابەتیە.\nئاماژەى بەوەشکرد، بەرلە هەرهەنگاوێک پێویستە دانوستان لەگەڵ حکومەتى دیمەشق بکرێت دەبێ ڕێكبكەوین لەبارەی چۆنێتی چوونەناو ڕیزەكانی سوپای سوریا، نەك بەجۆرێك بگەڕێینەوە نێو سوپا وەك تاوانبارتەماشا بکرێین.\nئەوە لەکاتێکدایە مەزڵوم کۆبانی، فەرماندەی هێزەکانی سوریای دیموکرات (هەسەدە) ڕایگەیاند، ئەوان کۆڵنادەن هەتا داواکارییەکانیان لە دەستووردا نەچەسپێنن (ئەوان داوای دەستورێکی فیدراڵی دەکەن و دەیانەوێت خۆیان خۆیان بەڕێوەبەرن).


كەش و هەوای رۆژگاری ریفراندۆم زۆر لە كەش و هەوای رۆژگاری قەیرانی كوێت دەچوو، كاتێك سەركردایەتیی عیراق، تا كۆتایی، پێی لەسەر نەكشانەوە لە كوێت داگرت و بەرپەرچی هەموو فشارەكانی دایەوە. سەركردایەتیی عیراق دەیتوانی...\nتوركیا هەر لە سەرەتاوە دەترسا ئۆپەراسیۆنەكانی ئیدلب ببنە مایەی شاڵاوێكی تری ئاوارەبوون. لانی كەم سێ ملیۆن سوری لە توركیا ئاوارەن. ئەمەش بارێكی گرانی لە هەموو روویەكەوە...\nبەڵام پێدەچێ نەوەی ئێستای دەستەبژێری سیاسیی ئیسرائیل لە ئاستی ئاڵنگارەكاندا نەبێ. لە مێژووی ئیسرائیلدا هیچ دەستەبژێرێكی سیاسی بە قەد دەستەبژێری ئەمڕۆ ناتەباو لێكترازاو و گەندەڵ نەبووە. هەر لەسەر دەستی ئەم دەستەبژێرەش خەریكە ئیسرائیل شكۆی دەشكێ و دەستپێشخەری لە...\nسەد ساڵ لە نێوان نامەكەی بەلفۆر و نامەكەی تیلەرسۆندا


دیلان (بێ منیت باش) بڵاو دەكاتەوە | دەزگاى زارى کرمانجى\nدیلان (بێ منیت باش) بڵاو دەكاتەوە\nگۆرانیبێژی لاو دیلان هونەر لە پێگەی تایبەتی خۆی لە تۆڕی كۆمەڵایەتی فەیسبووك نوێترین كلیپی بڵاو دەكاتەوە.\n"بێ منیت باش" نوێترین بەرهەمی دیلان هونەری گۆرانیبێژە، ئه‌م بەرهەمه لە تێكستی هونەرمەند خۆیەتی، فەرزاد فەرین كاری ئاوازدانانی بۆ كردووە، لە دەرهێنانی ئارام سەردارە و كاری هونەری لە ڤینۆ پڕۆداكشن بۆی ئەنجام دراوە.\nبڕیاربوو رۆژی هه‌ینی ئه‌م به‌رهه‌مه بڵاوبكاته‌وه به‌ڵام به‌هۆی كۆچی دوایی فرسه‌ت صوفی پارێزگاری هه‌ولێر بڵاوكردنه‌وه‌ی ئه‌م به‌رهه‌مه‌ی دواخست بۆ رۆژی سێ شه‌ممه و له‌م چه‌ند رۆژه‌دا گشت لایڤ میوزیكه‌كانیشی راگرتووه.\nدیلان هونەر لەدایكبووی ساڵی 1993 لە شاری سلێمانی، دەرچووی پەیمانگای كۆمپیوتەرە، دوای بەشداریكردنی لە بەرنامەی خۆشترین دەنگ توانی سەركەوتنێكی گەورە بەدەستبهێنێت، خاوەنی چەندان گۆرانی و ڤیدیۆ كلیپیە، ئێستا بەشێوەی لایڤ میوزیك لە كاری هونەری بەردەوامە.


جێگیرکردنی هێزه فیدراڵیه‌كان ئاسایشی دیالە باشتردەکات\nلە وەڵامی داواکاری حکومەتی خۆجێی دیالەدا، هێزی ئەمنی زیاتر لە پارێزگاکە جێگیرکراوە بۆ شکستهێنان بە هێرشەکان.\nفەرماندەکانی سوپای عێراق یەکشەممە (15 تشرینی دووەم) بەشدارییانكرد لە کۆبوونەوەیەکی ئەمنیدا بۆ تاووتوێکردنی پلانێك بۆ زیادکردنی یەکە سەربازییەکان لە دیالە. [خاوەنی وێنە: فەرماندەیی پۆلیسی دیالە]\nبەرپرسانی عێراق دووشەممە (16 تشرینی دووەم) رایانگەیاند كه هێزی سەربازیی زیاتر لە پارێزگای دیالە جێگیرکراون، لە هەنگاوێکدا بۆ بەهێزکردنی ئه‌منییه‌ت دوای زنجیرەیەك لە هێرشی تیرۆریستی و کردەی تووندوتیژی.\nپارێزگاری دیالە، موسەننا تەمیمی بە دیارونای وت دیالە زیادبوونی هێرشەکانی داعشی بەخۆوە بینیووە لەلایەن ئەو پاشماوانەی لە گوندەکانی قەزای خانەقین بەربڵاون، لە باکوری قەزاکانی موقدادیە و عەبارەی بەعقوبە.\nوتی پاشماوەکانی داعش دزەیانکردۆتە باخەکان و شارە کەنارییەکانی پارێزگاکە، لەوێ پەنایان گرتووە "دوای ئەوەی توانییان لە هێرشە ئەمنیە چڕەکان و فشار دژیان هەڵبێن لە پارێزگا دراوسێکان".\nهەڵمەتە ئەمنیەکان پاشماوەکانی داعشیان لە سەلاحەدین و کەرکوك کردۆتە ئامانج.\nیەکە سەربازییەکانی عێراق بۆ حەشارگەکانی داعش دەگەڕێن لە گوندە کشتوکاڵیەکانی نزیك بە شارۆچکەی ئەبو سەیدای پارێزگای دیالە لە 28 ئازار. [خاوەنی وێنە: وەزارەتی بەرگری عێراق]\nتەمیمی وتی: "بەرزبوونەوەی چالاکی تیرۆریستی وایلێکردووین داوا بنێرین بۆ حکومەتی فیدراڵ و داوای هەنگاوی دەستبەجێ بکەین بۆ دڵنیابوون لە سەقامگیری و ئاسایش."\nوتی حکومەت وەڵامی داواکارییەکانی دایەوە و ئاماژەیکرد بەوەی لەکاتی کۆبوونەوەیه‌كی 11 تشرینی دووەمدا، ئەنجومەنی وەزاری بۆ ئاسایشی نیشتمانی تاووتوێی بەهێزکردنی هەنگاوە ئەمنیەکانی کرد لە دیالە.\nسەرەکوەزیران مستەفا کازمی سەرۆکی ئەنجومەنەکەیە.\nتەمیمی وتی شاندێکی باڵای ئەمنی کە بەرپرسانی وەزارەتی ناوخۆ، فەرماندەیی ئۆپەراسیۆنە هاوبەشەکان و هەواڵگری سەربازیی تێدابوو شەممە گەیشتنە دیالە بۆ تاووتوێکردنی دۆخی ئەمنی.\nحکومەتی خۆجێی نمایشێکی وردی دایە شاندەکە دەربارەی سروشتی هەڕەشە تیرۆریستیەکان و ئاستەنگە ئەمنیەکان و پلانی جێگیرکردنی هێزی زیاتر بەکارخرا.\nتەمیمی وتی لەنێو ئەمانەدا هێنانی هێز لە بەغداوە هەبوو بۆ پشتیوانیكردنی ئه‌و هێزە ئەمنیانه‌ی لە پارێزگاکە جێگیرن.\nپشتیوانییە سەربازییەکان دەگەن\nوتی هێزە سەربازییە پشتیوانەکان یەکشەممە گەیشتنە پارێزگاکە بە سەرپەرشتی وەزیری ناوخۆ عوسمان غانمی و"وەك قۆناغی سەرەتا، لە دەروازە و دەرچەی شارۆچکەکانی ئەبو سەیدا و گوندەکانی جێگیرکران".\nتەمیمی وتی ئەم ناوچەیە "ئاسایشی ئاڵۆزە، بەجۆرێك گروپە تیرۆریستیەکان بە هێزەوە کاردەکەن و سوود لە باخە چڕ و جوگرافیا ئاڵۆزەکەی دەبینن".\nوتی ناکۆکیە خێڵەکیە بەردەوامەکان بەشێکن لە کێشەکە، چونکە چەكی زیاتریان لە دەرەوەی دەسەڵاتی دەوڵەت بڵاوکردۆتەوە.\nوتیشی یەکەکانی دیکە لە چەند رۆژێکدا پەیوەندیدەکەن بۆ خزمەتکردن وەك یەدەگ بەو هێزەوە کە لەئێستادا لە ناوچەکە جێگیرکراوە.\nلەنێو ئەمانەدا هێزی ئامادەی وەزارەتی ناوخۆ، فەرماندەیی پۆلیسی دیالە، فیرقەی 5ی سوپا و هێزەکانی حەشدی شەعبی و خێڵەکی.\nوتی ئامانج له‌و پلانی جێگیرکردنه "دابینکردنی هێزی پێویستە بۆ ئەنجامدانی ئۆپەراسیۆنی ئەمنیی کتوپڕی چڕ دژی حەشارگە تیرۆریستیەکان لە ناوچە کشتوکاڵی و سەختەکان [و] داخستنی رێچکەکانی دزەکردنیان".\nوتیشی هەوڵەکان تەرکیز دەخەنە سەر کۆنترۆڵکردنی تەواوەتیی ناوچە سنووریەکان له‌گه‌ڵ سەلاحەدین و بەهێزکردنی "جۆرێتی کاری هەواڵگری".\nوتی ئامانجێکی دیکە "بەرگرتنە بە کاریگەریی گروپە خێڵەکیەکان کە لە یاسا و دەوڵەت یاخی دەبن" و ئاماژەیکرد بەوەی هەندێك گروپ تۆمەتبارکراون بەوەی هێرش و تیرۆرکردن ئەنجامدەدەن کە پەیوەستن بە تۆڵە و کێشەی تائیفیەوە.\nبەرپرسان: ویلایەتە نوێکەی داعش لە عێراق زیاتر پروپاگەندەیە\nبە راگەیاندنی ئەمدواییانەی 'ویلایەتی جەبەل' داعش بەهیوایە ئەو وەهمە دروستبکات له‌لای دوژمنەکانی و چەکدارانی خۆی کە بەهێزە.\nعێراق 2 چەکداری داعشی پشت هێرشەکەی سەر خێزانێك له دیالە دەستگیردەکات\nچەکدارەکان سەرکردەیەکی خێڵەکیی ناودار و چوار ئەندامی خێزانەکەیان لە موقدادییە کوشت، هەفتەی رابردوو لە هێرشێکدا کە بەشێوەیەکی بەرفراوان سه‌ركۆنه‌کرا.